Številka zadeve: 0600-1/2023-2550-20

Datum: 27. 6. 2023

**KONČNO POROČILO**

**IZREDNEGA NOTRANJE REVIZIJSKEGA** **PREGLEDA NALOŽB V ZMANJŠEVANJE POPLAVNE OGROŽENOSTI V OKVIRU NAČRTA ZA OKREVANJE IN ODPORNOST**

Kazalo

[1 UVOD 3](#_Toc138763392)

[2 PREDMET, CILJ, OBSEG TER MOREBITNE OMEJITVE NOTRANJEREVIZIJSKEGA PREGLEDA 3](#_Toc138763393)

[2.1 PREDMET (OZ. PODROČJE) NOTRANJE REVIZIJSKEGA PREGLEDA 3](#_Toc138763394)

[2.2 CILJ NOTRANJE REVIZIJSKEGA PREGLEDA 3](#_Toc138763395)

[2.3 OBSEG NOTRANJEREVIZIJSKEGA PREGLEDA 3](#_Toc138763396)

[2.4 OMEJITVE NOTRANJE REVIZIJSKEGA PREGLEDA 3](#_Toc138763397)

[3 POSTOPKI IN METODE PRI IZVAJANJU NOTRANJE REVIZIJSKEGA PREGLEDA 4](#_Toc138763398)

[4 POVZETEK POROČILA NOTRANJE REVIZIJSKEGA PREGLEDA 4](#_Toc138763399)

[4.1 REVIZIJSKA OCENA STANJA 4](#_Toc138763400)

[4.2 POVZETEK UGOTOVITEV IN PRIPOROČIL 5](#_Toc138763401)

[5 PODROBNEJŠA ODKRITJA, UGOTOVITVE, TVEGANJA IN PRIPOROČILA 7](#_Toc138763402)

[5.1 SPLOŠNE UGOTOVITVE 7](#_Toc138763403)

[5.2 NAČIN IN POSTOPEK NABORA PROJEKTOV NOO 10](#_Toc138763404)

[5.2.1 SO MURA 16](#_Toc138763405)

[5.2.2 SO DRAVA 16](#_Toc138763406)

[5.2.3 SO SAVINJA 16](#_Toc138763407)

[5.2.4 SO SPODNJA SAVA 16](#_Toc138763408)

[5.2.5 SO SREDNJA SAVA 17](#_Toc138763409)

[5.2.6 SO ZGORNJA SAVA 18](#_Toc138763410)

[5.2.7 SO SOČA 18](#_Toc138763411)

[5.2.8 SO JADRANSKE REKE Z MORJEM 18](#_Toc138763412)

[5.3 SPORAZUMI O SKUPNI IZVEDBI INVESTICIJE 19](#_Toc138763413)

[5.4 PREGLED IZBRANIH VZORČNIH PROJEKTOV 22](#_Toc138763414)

[6 PREJEMNIKI POROČILA NOTRANJE REVIZIJSKEGA PREGLEDA 27](#_Toc138763415)

# UVOD

Izredni notranje revizijski pregled sem izvedla na podlagi Sklepa o izvedbi izrednega notranje revizijskega pregleda št. 0600-1/2023-1, ki ga je izdal minister, dne 31. 3. 2023.

Obdobje, ki ga pokriva notranje revizijski pregled obsega obdobje od decembra 2020 do 1. 4. 2023.

V obdobju, na katerega se nanaša notranje revizijski pregled se je menjalo vodstvo ministrstva in tudi vodstvo Direkcije Republike Slovenije za vode (v nadaljnjem besedilu: DRSV). Odgovorne osebe so bile do 1. 6. 2022 mag. Andrej Vizjak, minister za okolje in prostor, od 1. 6. 2022 Uroš Brežan, minister za okolje in prostor, od 24. 1. 2023 dalje minister za naravne vire in prostor. DRSV je do 22. 9. 2022 vodil direktor Roman Kramer, od 23. 9. 2022 dalje pa je vodenje DRSV prevzela v. d. direktorja mag. Neža Kodre.

Končno poročilo notranje revizijskega pregleda vsebuje tudi odgovore (pripombe, pojasnila) DzV (Sektorja za upravljanje voda) in DRSV.

# PREDMET, CILJ, OBSEG TER MOREBITNE OMEJITVE NOTRANJEREVIZIJSKEGA PREGLEDA

## PREDMET (OZ. PODROČJE) NOTRANJE REVIZIJSKEGA PREGLEDA

Predmet notranje revizijskega pregleda je bil pregled naložb v zmanjševanje poplavne ogroženosti, v okviru Načrta za okrevanje in odpornost (v nadaljnjem besedilu: NOO), z vidika nabora projektov iz nabora protipoplavnih gradbenih ukrepov, nabora potencialnih projektov NOO, sklepanja sporazumov ter pregleda izbranih projektov, z vidika izpolnjevanja kriterijev. Končni izbor projektov, ki se bodo financirali iz NOO še ni bil izveden

## CILJ NOTRANJE REVIZIJSKEGA PREGLEDA

Cilj pregleda je bil preveriti način izbora in upravičenost posameznih projektov na področju naložb v zmanjševanje poplavne ogroženosti v okviru NOO.

## OBSEG NOTRANJEREVIZIJSKEGA PREGLEDA

V notranje revizijskem pregledu sem pregledala:

* kdaj in kako so bila določena medsebojna razmerja med nosilnim organom (ministrstvom) in izvajalcem ukrepa (DRSV),
* način in postopek nabora projektov iz nabora protipoplavnih gradbenih ukrepov, s strani osmih sektorjev območij (v nadaljevanjem besedilu: SO) DRSV,
* nabor potencialnih projektov NOO ter sklepanje sporazumov,
* izbrane vzorčne projekte občin Tišina, Mestna občina Novo mesto, Slovenska Bistrica, Šoštanj in Ajdovščina, z vidika izpolnjevanja kriterijev iz sklenjenih sporazumov o skupni izvedbi investicije.

## OMEJITVE NOTRANJE REVIZIJSKEGA PREGLEDA

V izrednem notranjem revizijskem pregledu so bile zaradi obširne in razpršene dokumentacije večinoma pridobljena v elektronski obliki, ki je bila pridobljena s strani DzV, osmih SO in centrale DRSV, neobstoja določenih dokumentov (le pisna elektronska sporočila), različnih verzij predloženih tabel, roka za izvedbo pregleda, predmet pregleda pravne podlage in ključne vsebine, ki se nanašajo na način in postopek nabora projektov NOO s strani SO DRSV, sklepanja sporazumov in na posamezne izbrane vzorčne projekte, pri katerih se je preverilo izpolnjevanje kriterijev. Aktivnosti po sklenjenih sporazumih o skupni izvedbi investicije niso bile predmet pregleda.

Priprava gradbenih protipoplavnih ukrepov za Načrt zmanjševanja poplavne ogroženosti, s strani Direktorata za vode in investicije (v nadaljnjem besedilu: DzVI), z sodelovanjem SO DRSV in občin, zaradi razpršenosti in obsežnosti dokumentacije ter časovne omejenosti, ni bila v celoti predmet pregleda. Zaradi ne evidentiranja nekaterih dokumentov v dokumentarnem sistemu, pa ne morem z gotovostjo trditi, da je bila pregledana vsa relevantna dokumentacija.

# POSTOPKI IN METODE PRI IZVAJANJU NOTRANJE REVIZIJSKEGA PREGLEDA

Pri izvajanju revizije so bile za presojanje uporabljene pravne podlage iz Priloge 1.

Pregledala sem pravne podlage, dokumente, ki so shranjeni v dokumentarnem sistemu Krpan, dokumente, ki sem jih pridobila s strani osmih SO DRSV, centrale DRSV, DzV ter izvedla intervjuje z javnimi uslužbenci.

Revizijski postopki so tako obsegali pridobivanje, pregledovanje, analiziranje in presojanje podatkov ter dokumentiranje revizijskih ugotovitev.

Slabosti, ki sem jih ugotovila, predstavljajo za ministrstvo tveganja z naslednjimi stopnjami:

ZELO POMEMBNO (ZP)

Vodstvo ministrstva mora takoj ukrepati za rešitev slabosti oz. pomanjkljivosti delovanja notranjih kontrol. Pomanjkljivosti lahko vodijo k pomembni neskladnosti z zakonodajo, izgubo sredstev, k prevaram in goljufijam ter k neizpolnitvi ključnih ciljev vodstva.

POMEMBNO (P)

Vodstvo NOE mora ukrepati za rešitev slabosti oz. pomanjkljivosti delovanja notranjih kontrol. Pomanjkljivosti lahko pomenijo tveganje za izpolnitev poslovodnih in operativnih ciljev.

MANJ POMEMBNO (MP)

Pomanjkljivosti ne predstavljajo pomembne nevarnosti za dosego ciljev ministrstva. Rešene zadeve pomenijo izpolnjevanje sprejetih splošno uveljavljenih kontrolnih standardov ali kontrolnih standardov, ki jih je določilo vodstvo ministrstva ali notranje organizacijske enote.

# POVZETEK POROČILA NOTRANJE REVIZIJSKEGA PREGLEDA

## REVIZIJSKA OCENA STANJA

V notranjem revizijskem pregledu sem ugotovila, da so bila medsebojna razmerja med ministrstvom, kot nosilnim organom in DRSV, kot izvajalcem ukrepa v formalno obliki sprejeta šele 31. 5. 2022, z izdajo sklepa.Določene usmeritve in navodila (informacije) s strani ministrstva so bile sicer dane na sestankih koordinacijske skupine pri prejšnji državni sekretarki, kar pa iz pregledanih zapisnikov, ni bilo razvidno v celoti, prav tako tudi ne iz razpoložljive dokumentacije.

Določeni dokumenti niso bili predloženi, tudi niso bili razvidni iz dokumentarnega sistema Krpan oziroma javni uslužbenci z njimi ne razpolagajo.

Nabor projektov NOO je s strani DRSV potekal vzporedno s pripravo načrta za zmanjšanje poplavne ogroženosti, ki v času nabora projektov NOO še ni bil formalno sprejet in je bil osnova za nabor projektov NOO. Prav tako je nabor projektov potekal deloma v času, ko NOO še ni bil sprejet in odobren z izvedbenim sklepom. Pri naboru projektov NOO niso bili upoštevani vsi predlogi SO (Srednja Sava, Drava), v tabelo potencialnih projektov NOO so bili, s strani takratnega vodstva DRSV dodatno vključeni določeni projekti.

Sporazumi o skupni izvedbi investicije niso bili sklenjeni za vse potencialne projekte NOO (SO Srednja Sava, Drava), pri čemer razlogi za ne sklenitev sporazumov pri določenih projektih SO Srednja Sava niso razvidni iz tabele.

Glede na ugotovljeno ne morem z gotovostjo potrditi, da je bil način in postopek nabora projektov NOO ter sklepanje sporazumov povsem pravilno in transparentno.

Pregledani vzorčni projekti, za katere so bili sklenjeni sporazumi o skupni izvedbi investicije izpolnjujejo kriterije navedene v sporazumih.

## POVZETEK UGOTOVITEV IN PRIPOROČIL

V tej točki so prikazane najpomembnejše ugotovitve (slabosti) in priporočila, in sicer:

1. Medsebojna razmerja med ministrstvom, kot nosilnim organom in DRSV, kot izvajalcem ukrepa so bila v formalni obliki sprejeta šele 31. 5. 2022, z izdajo sklepa. Dne 7. 12. 2022 je bil izdan nov sklep, ki vsebuje elemente operativnega sporazuma. Pripravljena sta bila Opis izvajanja in spremljanja NOO (13. 8. 2021) in Priročnik o načinu izvajanja Mehanizma za okrevanje in odpornost na Ministrstvu za okolje in prostor (18. 5. 2022), vendar iz razpoložljive dokumentacije ni razvidno, da bi bila sprejeta. Opis sistema upravljanja in nadzor ter krovna navodila za izvajanje nosilnega organa MNVP so bila sprejeta 31. 3. 2023, do roka postavljenega s strani URSOO.
2. V dokumentarnem sistemu Krpan niso zavedeni vsi ključni dokumenti, prav tako določeni dokumenti v pregledu, niso bili predloženi.
3. Določena navodila in usmeritve (informacije) s strani ministrstva so bile dane na sestankih koordinacijske skupine pri prejšnji državni sekretarki, vendar iz pregledanih ključnih zapisnikov sestankov, le to ni bilo razvidno v celoti, prav tako tudi ne iz razpoložljive dokumentacije.
4. Osnova za nabor projektov NOO, s strani SO DRSV je bil nabor protipoplavnih gradbenih ukrepov iz NZPO SII, ki se je v času nabora projektov NOO vzporedno pripravljal. NZPO S II je bil formalno sprejet 30. 3. 2023. Nabor projektov NOO s strani SO DRSV je potekal v obdobju od meseca marca 2021 do avgusta 2021, deloma v času, ko NOO še ni bil sprejet in odobren.
5. Vodje SO so na podlagi kriterijev (projekt se nahaja na OPVP ali z vplivom na OPVP, veljavni prostorski akt - umestitev v prostor, izvedljivost projekta), pripravili nabor projektov NOO, ki jih je koordinatorka DRSV združila v tabelo skupnega nabora NOO, ki pa se je še dopolnjevala. V nabor projektov NOO, niso bili vključeni vsi predlogi SO Srednja Sava in Drava, o čemer vodjem SO po pojasnilu, ni bilo znano, zakaj ne. V tabelo potencialnih projektov NOO so bili s strani takratnega vodstva dodani projekti občin Kostanjevica na Krki, Vipava in Logatec (prenos projekta iz Sklada za vode).
6. Komuniciranje in sklepanje sporazumov o skupni izvedbi investicije je potekalo preko takratnega vodstva DRSV, iz predloženih elektronskih sporočil za vzorčne projekte, je razvidno, da so z občinami potekali sestanki, zapisnikov ni. O izboru občin, s katerim se bodo izvedli sestanki je po pojasnilu koordinatorke DRSV odločil bivši direktor DRSV. Na SO Srednja Sava ni bilo sklenjenega nobenega sporazuma. Iz odgovora DRSV je razvidno, da so bili na sestanku v avgustu 2021, predlagani 4 potencialni projekti, pri čemer vodja SO ni bil seznanjen z razlogi za ne sklenitev. Razlogi za ne sklenitev sporazumov, niso navedeni pri vseh projektih v tabeli potencialnih projektov NOO, posredovani so bili naknadno, v odgovoru DRSV. Iz odgovora DRSV je razvidno, da se na SO Srednje Save med potencialne projekte za financiranje iz NOO uvrščajo 3 projekti, ki jih izvaja DRSV in za katere sklenitev sporazumov ni potrebna.

Prav tako tudi na SO Drava niso bili sklenjeni vsi sporazumi, sporazumi s 3 občinami, ki jih je kot potencialne predlagala vodja SO.

1. Iz pregledanih vzorčnih projektov je razvidno, da projekti izpolnjujejo kriterije, navedene v sporazumu (vpliv na OPVP in izvedljivost na podlagi pojasnil vodij SO). Pri vseh izbranih projektih so bile izdelane ali so bile v fazi izdelave strokovne podlage (idejni projekt, hidrološko-hidravlične presoje, analize, študije). Projekti izbranih občin so bili formalno vključeni v NZPO SII, ki je bil sprejet 30. 3. 2023. Nameni naložb oziroma projektov so skladni z določili NOO.

Vso potrebno tehnično dokumentacijo za pridobitev gradbenega dovoljenja, na osnovi potrjene projektne naloge s strani DRSV, bodo občine izdelale na podlagi sklenjenega sporazuma o skupni izvedbi investicije. V sporazumih je navedeno, da bodo pri načrtovanju in izvedbi investicije v največji možni meri upoštevane naravne rešitve in zelena infrastruktura. Šele v tej fazi bodo dejansko izbrani projekti, ki bodo financirani iz NOO in ki bodo morali izpolnjevati kriterije za potrditev posameznega projekta, ki so navedeni v NOO.

V končnem poročili so izdana naslednja pomembna priporočila:

1. Priporočam, da javni uslužbenci v dokumentarnem sistemu zagotovijo ustrezno evidentiranje dokumentov v zadevi.
2. Priporočam, da DRSV ponovno pregleda projekte SO Srednja Sava in SO Drava, ki so bili predlagani s strani SO in niso bili vključeni v nabor projektov NOO.
3. Priporočam, da DRSV ponovno preveri projekte SO Srednja Sava in SO Drava, s katerimi niso bili sklenjeni sporazumi.

Podrobnejši opisi se nahajajo v naslednjem poglavju.

# PODROBNEJŠA ODKRITJA, UGOTOVITVE, TVEGANJA IN PRIPOROČILA

## SPLOŠNE UGOTOVITVE

Ozadje

NOO je Vlada Republike Slovenija sprejela na 72. redni seji, dne 28. 4. 2021. NOO, junij 2021, je bil potrjen z Izvedbenim sklepom Sveta o odobritvi ocene načrta za okrevanje in odpornost za Slovenijo, z dne 20. 7. 2021 in je podlaga za izvajanje Mehanizma za okrevanje in odpornost (v nadaljevanju: mehanizem).

Z Uredbo o izvajanju Uredbe (EU) o Mehanizmu za okrevanje in odpornost, z dne 20. 10. 2021 (v nadaljnjem besedilu: uredba) se določajo pristojni organi, način izvajanja in financiranje mehanizma. V uredbi je določeno, da se ukrepi izvajajo v skladu z zahtevami iz Uredbe 2021/241/EU, te uredbe, izvedbenega sklepa načrta in smernic o izvajanju načrta, ki jih sprejme minister pristojen za finance.

V skladu z uredbo so nosilni organi ministrstva in vladne službe, ki so odgovorni za izvajanje ukrepov, na način, da bodo doseženi mejniki in cilji, izvajalci ukrepov pa so ministrstvo, organ v sestavi ministrstva, vladna služba ali oseba javnega prava**.** Izvajalci ukrepov delujejo v skladu z usmeritvami in navodili nosilnega organa. Končni prejemnik je lahko ministrstvo, organ v sestavi vladna služba, lokalna skupnost, druga pravna oseba javnega ali zasebnega prava ali fizična oseba. Naloge udeležencev izvajanja načrta pa se podrobneje uredijo v smernicah.

Na podlagi uredbe je Ministrstvo za finance (v nadaljnjem besedilu: MF) 15. 4. 2022sprejelo Smernice za določitev načina izvajanja mehanizma (v nadaljnjem besedilu: smernice MF), kjer je pri vlogah udeležencev pri izvajanju mehanizma navedeno, da izvajalci ukrepov v skladu z navodili in usmeritvami nosilnih organov izvajajo aktivnosti povezane s pripravo in izvajanjem ukrepov ter naloge v zvezi z zagotavljanjem informacij o porabi sredstev. 21. 1. 2022 je MF izdalo Smernice za določitev načina financiranja iz sredstev mehanizma za okrevanje in odpornost in dne 21. 3. 2022 tudi prvi Priročnik o načinu financiranja iz sredstev Mehanizma za okrevanje in odpornost.

Na podlagi uredbe je Urad RS za okrevanje in odpornost (v nadaljnjem besedilu: URSOO) šele 25. 4. 2022 izdal Priročnik o načinu izvajanja Mehanizma za okrevanje in odpornost, verzija 1.0, in verzijo 1.1. , 4. 8. 2022 (v nadaljnjem besedilu: priročnik), v katerem so podrobneje urejene pristojnosti in način vsebinskega izvajanja in spremljanja NOO s sredstvi mehanizma.

**Sodilo 1:** Medsebojna razmerja oziroma sodelovanje med nosilnim organom (ministrstvom) in izvajalcem ukrepa (DRSV) so določena v pogodbi, sporazumu ali v drugem dokumentu o sodelovanju.

**Ugotovitev 1:** **V skladu z določili NOO**, točka 4.1. Pripravljalna faza, bodo **medsebojna razmerja med organi, vključenimi v izvajanje NOO natančneje določena s sklenitvijo sporazumov oziroma pogodb, predvidoma septembra 2021**, **le to ni bilo izvedeno.** Da se sodelovanje med izvajalci ukrepov in nosilnimi organi opredeli v pogodbi, sporazumu ali drugem dokumentu o sodelovanju določa tudi priročnik (25. 4. 2022), ki natančno opredeljuje kaj mora vsebovati pravna podlaga o sodelovanju med nosilnim organi in izvajalci ukrepov. Po pojasnilu direktorja DzV, z dne 28. 4. 2023 in dne 3. 5. 2023, ki je bil tudi odgovorna oseba za programiranje: *»je bil osnutek operativnega sporazuma, skupaj s sklepom je ostal nepodpisan*, z osnutkom operativnega sporazuma ne razpolaga, *ker do podpisa ni prišlo smo kasneje pripravili tudi več verzij samega sklepa, ki prav tako niso bile podpisane, osnutek prvega sklepa je sicer na koncu gradiva* (Opis, z dne 12. 8. 2021*)«.* **Omenjeni dokumenti niso razvidni iz dokumentarnega sistema in tudi niso bili predloženi, razen gradiva z osnutkom prvega sklepa.**

Kot je razvidno iz razpoložljive dokumentacije je bil prvi osnutek izvedbe NOO na MOP **»Opis izvajanja in spremljanja Načrta za okrevanje in odpornost**« (v nadaljnjem besedilu: opis) narejen 12. 8. 2021 oziroma 13. 8. 2021, katerega sestavni del je bil tudi Sklep o imenovanju projektnih skupin za izvajanja NOO v obdobju 2021-2026, s strani prejšnje državne sekretarke (v nadaljevanju: DS) posredovan ministru in v vednost državnemu sekretarju, generalnim direktorjem direktoratov, direktorju DRSV in ARSO ter javnim uslužbencem DzVI in DzPGS(elektronsko sporočilo 13. 8. 2021).  **Iz razpoložljive dokumentacije ni razvidno** (ni zaveden v dokumentarnem sistemu)**, da bi bil opis sprejet in podpisan.** Iz dokumentarnega sistema Krpan, številka zadeve 007-149/2021-2550 je razvidno, da je bil 18. 5. 2022 **pripravljen Priročnik** o načinu izvajanja Mehanizma za okrevanje in odpornost na Ministrstvu za okolje in prostor, **ki pa kot je razvidno iz zadeve ni bil potrjen in podpisan.**

Po pojasnilu koordinatorke DRSV,z dne 19. 5. 2023, *je dne 13. 4. 2022, na kolegiju takratne DS na MOP bivši direktor DRSV pozval MOP naj pripravi notranja pravila glede izvajanja NOO.* **kar iz zapisnika** 81. seje koordinacijske skupine, **z dne 13. 4. 2022 ni razvidno.**Iz zapisnika 82. seje koordinacijske skupine pri DS (20. 4. 2022) je razvidno le, da se predlaga, da se čim hitreje sprejmejo tudi notranja pravila NOO. *Po pojasnilu koordinatorke DRSV je bila koncem maja 2022 na kolegiju na MOP dana informacija, da bo minister izdal samo sklep,* **o čemer pa v razpoložljivi dokumentaciji, ni nobenega zapisa.**

Pravila izvajanja NOO na ministrstvu tako na začetku še niso bila povsem formalno sprejeta, znane so bile le naloge udeležencev pri izvajanju NOO(naloge nosilnega organa, izvajalca ukrepov in končnega prejemnika), tudi spričo dejstev, da so biledoločene krovne pravne podlage za izvajanje NOO (smernice, priročniki), s strani MF, izdani šele v letu 2022.

Medsebojna razmerja med ministrstvom, kot nosilnim organom in DRSV, kot izvajalcem ukrepa so bila v formalni obliki sprejeta šele 31. 5. 2022, z izdajo **Sklepa o organiziranju nosilnega organa, izvajalca ukrepov in končnega prejemnika ter imenovanju odgovornih oseb in namestnikov za izvajanje Mehanizma za okrevanje in odpornost Ministrstva za okolje in prostor** (v nadaljnjem besedilu: sklep), z določitvijo osnovne strukture odgovornih oseb, ki ga je minister izdal na podlagi priročnika, ki je bil izdan šele 25. 4. 2022. *Po pojasnilu generalnega direktorja DzV, z dne 28. 4. 2023, ustrezen sklep ni bil podpisan, ker se je prvo čakalo na sprejem uredbe in kasneje priročnik, na tej osnovi se je podpisal sklep, z dne 31. 5. 2022. Zato do podpisa sklepa ni bila vzpostavljena formalna struktura NOO znotraj MOP in je bila odgovornost ministra, da koordinira posamezne aktivnosti in izdaja sklepe.*

V sklepu je določeno, da naloge nosilnega organa koordinira DzVI, kot nosilni organ – odgovorna notranje organizacijska enota (v nadaljnjem besedilu: NOE) ministrstva in organi v sestavi, je med drugim določen DzVI (odgovorna oseba generalni direktor). Kot izvajalci ukrepa – odgovorna NOE ministrstva in organi v sestavi je med drugim določena DRSV (odgovorna oseba direktor DRSV), prav tako tudi kot končni prejemnik, kje so med odgovornimi NOE navedeni DRSV, Sektorji območij (odgovorne osebe vodje SO). Naveden je tudi opis razvojnih področij, komponent in ukrepov, kjer je ministrstvo vključeno v NOO. Pristojnosti in naloge nosilnih organov, izvajalcev ukrepov in končnih prejemnikov pa so določene v priročniku, ki je bil izdan 25. 4. 2022.

V sklepu je navedeno tudi: »V operativnem sporazumu med ministrstvom in organom v sestavi kot izvajalcem ukrepa se natančno opredeli vsebina izvajanja ukrepa, naloge posameznega organa, način izvajanja teh nalog, z navedbo višine sredstev mehanizma v skladu s finančnim okvirom iz NOO, nosilci oziroma investitorji posameznih naložb, ki so lahko izvajalci ukrepa in/ali končni prejemnik, spremljanje mejnikov in ciljev in ukrepov iz NOO, dogovori o izvajanju preverjanja ukrepov, ločitev funkcij, zagotavljanje revizijske sledi, hranjenje dokumentacije in opravljanje drugih nalog, ki so potrebne za zaščito finančnih interesov Unije v skladu z Uredbo 2021/24/EU. Prav tako se z operativnim sporazumom na organ v sestavi prenesejo vsa administrativna preverjanja na kraju samem. **Operativnega sporazuma ni bilo sklenjenega.** Sklep je prenehal veljati z izdajo novega sklepa.

**7. 12. 2022 je bil izdan nov Sklep**, ki je bil dopolnjen z krovnimi pravnimi podlagami, oceno vseh virov sredstev za financiranje ukrepov NOO, vrsto vira sredstev NOO po ukrepih MOP, podrobnejšo vsebino reformnega okvira, poročevalskimi obveznostmi in Kontrolnim listom ZJN-3. S Sklepom sta se prenesli tudi nalogi nosilnega organa, preverjanje in izvajanje revizijskih ukrepov iz poročil revizijskega organa na izvajalce ukrepov. V sklepu so naloge izvajalca ukrepov razdeljene na vsebinski del (priprava in izvajanje ukrepov, načrtovanje in zbiranje podatkov o ukrepih) ter finančni del (administrativna kontrola, preverjanja na kraju samem in kontrola javnih naročil), za oba dela je kot odgovorna NOE med drugim navedena DRSV, pri čemer je bila pri vsebinskem delu kot poročevalka investicij, navedena javna uslužbenka, ki je imela vlogo koordinatorke pri naboru projektov NOO (v nadaljnjem besedilu: koordinatorka DRSV). Kot odgovorna NOE za naloge končnega prejemnika so navedeni DRSV SO (odgovorne osebe vodje SO). **Tudi ta sklep določa naknadno sklenitev operativnega sporazuma, katerega elemente pa vsebuje izdani sklep.**

V Sklepu je določeno tudi, da se na MOP za izvajanje nalog za črpanje sredstev NOO neposredno uporabljajo izdani priročniki in smernice URSOO, ki so objavljeni na spletni strani, ki so bile izdane v letu 2022.

Med krovnimi pravnimi podlagami v Prilogi 1 Sklepa so navedena tudi interna navodila za izvajanje ukrepov NOO, ki pa so bila, s strani ministra izdana 31. 3. 2023,do roka postavljenega s strani URSOO (rok podaljšan s Sklepom Vlade RS, z dne 19. 10. 2022 najpozneje do 31. 12. 2022 in URSOO do 31. 3. 2023),in sicer »Opis sistema upravljanja in nadzor ter krovna navodila za izvajanje Načrta za okrevanje in odpornost nosilnega organa Ministrstva za naravne vire in prostor, katerega sestavni del je tudi vzorec Sporazuma o sodelovanju in prenosu nalog nosilnega organa Ministrstva za naravne vire in prostor na izvajalca ukrepa. Z Aktom o notranji organizaciji in sistemizaciji delovnih mest v Ministrstvu za naravne vire in prostor (v nadaljnjem besedilu: MNVP), ki je pričel veljati 1. 4. 2023 je bila na novo ustanovljena organizacijska enota Služba za razvojna sredstva. Služba za razvojna sredstva bo izvajala vlogo glavnega koordinatorja NOO MNVP.

**Slabost (ZP):**

Medsebojna razmerja med ministrstvom, kot nosilnim organom in DRSV, kot izvajalcem ukrepa so bila v formalni obliki sprejeta šele 31. 5. 2022, z izdajo sklepa.

**Sodilo 2:** V skladu s tretjim odstavkom 51. člena Uredbe o upravnem poslovanju (v nadaljnjem besedilu: uredba), javni uslužbenec, na katerega je zadeva signirana, zagotovi ustrezno evidentiranje dokumentov v zadevi.

**Ugotovitev 2:** **V dokumentarnem sistemu Krpan**  v številki zadeve 355-349/2020-2550 Evidenca gradbenih protipoplavnih ukrepov, **niso zavedeni vsi dokumenti** (le prošnja za posredovanje informacij in odgovori občin).

*Odgovor vodje Sektorja za upravljanje voda, z dne 7. 6. 2023:*

*»Evidence nismo knjižili, ker smo prav vsak dan delali na njej in jo spreminjali več kot leto dni.«*

Tudi v zadevi 007-149/2021-2550 NOO (načrt za okrevanje in odpornost) 2021 niso zavedeni vsi dokumenti (primeroma dokumenti, ki se nanašajo na pripravo opisa, priročnika in operativnega sporazuma).

**Slabost (P):**

V dokumentarnem sistemu Krpan niso zavedeni vsi ključni dokumenti, prav tako določeni dokumenti v pregledu, niso bili predloženi.

Za namene sledljivosti celotne dokumentacije v posamezni zadevi oziroma v postopku, je nujno potrebno zagotoviti, da se dokumenti v zadeve evidentirajo, predvsem ključni dokumenti, navsezadnje so lahko tudi predmet notranjih in zunanjih pregledov.

**Tveganje (P):**

Obstaja tveganje za kršitev uredbe in tveganje za ne transparentnost poslovanja.

**Splošno priporočilo (P)**:

Priporočam, da javni uslužbenci v dokumentarnem sistemu zagotovijo, da bodo v zadevi evidentirani vsi ključni dokumenti.

## NAČIN IN POSTOPEK NABORA PROJEKTOV NOO

Ozadje

NOO v III. Delu: Komplementarnost in implementacija načrta pri Fazi izvajanja (točka 4.2) določa, da se ukrepi izvajajo na različne načine:

* neposredna nepovratna sredstva za projekte, določene z NOO,
* javni razpisi,
* javni pozivi,
* drug izbirni postopek, ki omogoča pregledno in ne diskriminatorno sodelovanje pri izboru projektov.

pri čemer v nadaljevanju za drug izbirni postopek ni navedenega podrobnega opisa.

Iz priloge NOO - Mejniki in cilji (v nadaljevanjem besedilu: priloga), ki je bila objavljena na spletni strani ([www.gov.si/zbirke/projeki-in-programi/nacrt-za-okrevanje-in-odpornost/dokumenti](http://www.gov.si/zbirke/projeki-in-programi/nacrt-za-okrevanje-in-odpornost/dokumenti)) (razvidno na spletni strani 31. 3. 2023) je pri mejniku »Podpisani sporazumi z občinami za izvedbo investicij poplavne varnosti» (v nadaljnjem besedilu: mejnik) med predpostavkam/tveganji navedeno: »Javno povabilo občinam na katerih so OPVP (območja pomembnega vpliva poplav). Projekti bodo morali biti zastavljeni tako da ne bodo poslabšali stanja vodnih teles in biodiverzitete (razen če bo prišlo za preoblikovanje vodnih teles), kjer je tehnično izvedljivo bodo izvedeni ne gradbeni ukrepi poplavne varnosti, suhi zadrževalniki bodo spodbudili večnamensko rabo prostora. Projekti morajo imeti pripravljeno projektno in investicijsko dokumentacijo, da so izvedljivi v časovnih rokih NOO. Izbor projektov bo potekal po principu FIFO«, kar je bilo omenjeno le na tem mestu, priloga je bila naknadno odstranjena iz spletne strani.V prilogi k predlogu izvedbenega sklepa Sveta o odobritvi ocene načrta za okrevanje in odpornost za Slovenijo, z dne 20. julija 2021 tega mejnika ni navedenega. Naveden je mejnik Oddaja javnih naročil za investicije v protipoplavno varnost, pri čemer je pri predpostavkah/tveganjih navedeno: »Oddaja naročil za investicije v protipoplavno varnost. Razpisna merila bodo dajala prednost ukrepom za rešitve, ki temeljijo na naravi in zeleni infrastrukturi.«

V prilogi 2 NOO Utemeljitev ocenjene vrednosti projektov je pri Operativni časovnici navedeno »Oblikovanje Načrta potrebnih investicijskih ukrepov OPVP in podpis sporazumov z občinami.«

V NOO je v Izvedbenih določilih (način izvajanja) za investicijo F Zmanjševanje poplavne ogroženosti ter zmanjšanje tveganja na druge podnebne pogojene nesreče (plazovi,…) (v nadaljnjem besedilu: investicija F) navedeno, **da naložbo predstavlja skupina projektov iz NZPO** za obvladovanje poplavne ogroženosti na OPVP, ki bodo bistveno zmanjšali obstoječo poplavno ogroženost v lokalnih skupnostih in sanirali evidentirana območja. Program izvedbe naložb na OPVP izvede MOP (ministrstvo za okolje in prostor) v sodelovanju z lokalnimi skupnostmi.

V točki 1.3.11 NOO Utemeljitev zahteve po povratnih sredstvih je navedeno: »**MOP je skupaj z DRSV pripravil pregled potrebnih naložb v protipoplavne ukrepe po občinah za OPVP. Iz NOO se načrtujejo sredstva za protipoplavne ukrepe, kjer se bo na podlagi opredeljenih potrebnih naložb na vseh območjih pomembnega vpliva po občinah določilo naložbe, ki so najbolj nujne glede na poplavno ogroženost in kjer je učinek največji (zaščita poplavno ogroženih prebivalcev in objektov gospodarstva), hkrati pa bodo imele načrtovane naložbe zagotovljeno vso potrebno investicijsko in projektno dokumentacijo**. Na podlagi Načrta potrebnih investicijskih ukrepov OPVP za dodelitev 310 mio eur sredstev iz NOO in zgoraj navedenih kriterijev se bo z občinami sklenilo sporazum o izvajanju projekta, za katero bodo občine pridobile dokumentacijo za poseg v prostor v imenu in na račun DRSV, ki bo investitor in kasneje tudi lastnik vodne infrastrukture.«

V Načrtu zmanjševanja poplavne ogroženosti 2017-2021(v nadaljnjem besedilu: NZPO SI)**,** z dne 27. 7. 2017 je bilo identificiranih 61 območij pomembnega vpliva poplav(v nadaljnjem besedilu:OPVP)**.** Predhodna ocena poplavne ogroženosti Republike Slovenije, ki je že vključevala posodobljen nabor 86 OPVP je bila v letu 2019 zaključena in objavljena na spletni strani ministrstva. V Načrtu zmanjševanja poplavne ogroženosti NZPO 2023-2027(v nadaljnjem besedilu: NZPO SII),ki je bil sprejet 30. 3. 2023 je navedenih 86 OPVP.V primerjavi z NZPO SI se je povečalo število OPVP, NZPO za porečje Litijske Save se je preimenovalo v NZPO za porečje Srednje Save, NZPO za porečje Ptujske Drave v NZPO Mariborsko-Ptujska Drava, ukinilo se je NZPO za porečje Krške Save in OPVP Lendava ter dodali NZPO za porečji Zgornje Kolpe in za porečje Dravinje.

**OPVP so** v skladu z Uredbo o vsebini in načinu priprave podrobnejšega načrta zmanjševanje poplavne ogroženosti pred poplavami **tista območja, za katera se ugotovi, da obstaja možnost pomembnega vpliva poplav, ali verjetnost, da bi se ta lahko pojavila, v skladu s kriteriji določenimi s predpisi o vodah.**

Za pomemben vpliv poplav v skladu z Uredbo o pogojih in omejitvah za izvajanje dejavnosti in posegov v prostor na območjih ogroženih zaradi poplav in z njimi povezane erozije celinskih voda in morja velja tisti vpliv preteklih ali možnih poplav, ki ogroža:

* območja, na katerih je gostota ogroženih prebivalcev več kakor 500 prebivalcev na km2, pod pogojem, da je skupna površina območja s takšno gostoto ogroženih prebivalcev znotraj območja zelo rednih poplav večja kakor 1.25 km2
* obrate in naprave, ki lahko povzročajo onesnaženje večjega obsega, ali druge obrate in naprave, ki pomenijo tveganje za okolje po predpisih o varstvu okolja, in tiste, ki pomenijo nevarnost za nastanek nesreč po predpisih o naravnih in drugih nesrečah,
* objekte kulturne dediščine po predpisih o varstvu kulturne dediščine ali za družbo pomembne gospodarske dejavnosti.

*Po pojasnilu vodje Sektorja za upravljanje voda, z dne 19. 4. 2023, so posamezni OPVP poimenovani po naseljih (in ne npr. po občinah). So del vodnega katastra, javno objavljene evidenca s področja upravljanja z vodami in javno prikazani na Atlasu voda.* V odgovoru pa je navedel: *»Vpliv investicij na OPVP je razviden samo na podlagi kart poplavne nevarnosti in ustreznih za to potrebnih analiz.«*

**Sodilo 3:** V skladu z uredbo in smernicami MF (25. 4. 2022) izvajalci ukrepov delujejo v skladu z navodili in usmeritvami nosilnih organov oziroma v skladu z navodili in usmeritvami izvajajo aktivnosti povezane s pripravo in izvajanjem ukrepov.

**Ugotovitev 3:**  Dne 9. 7. 2021 je bivši direktor DRSV posredoval DzVI, javni uslužbenki (ki je bila s sklepom imenovana kot namestnica odgovorne osebe nosilnega organa) in v vednost direktorju DzVI ter DS, opis izvajanja NOO »Izvajanje načrta za okrevanje in odpornost, Komponenta 3, Investicija 2 – Zmanjšanje poplavne ogroženosti«, ki ga je pripravil in navedel: *» Pripravil sem kratek dokument, kako naj bi potekalo izvajanje projektov poplavne varnosti iz naslova NOO. Prosim za pripombe in usmeritve, kako podrobno je potrebno obdelati zadevo.«*  **Odgovora s strani DzVI v razpoložljivi dokumentaciji ni bilo.**

Iz opisa so razvidna izhodišča, nabor projektov, poziv občinam, projekti DRSV in princip izvedbe projektov ter organizacija vodenja projektov na DRSV.

*NABOR PROJEKTOV:*

* *MOP-DVI je v sklopu novelacije Načrta za zmanjšanje poplavne ogroženosti (NZPO) pozvalo vse občine v Sloveniji, da posredujejo nabor projektov zaščite pred poplavami;*
* *Na podlagi poziva se je dopolnil seznam ukrepov trenutno veljavnega NZPO;*
* *Seznam so strokovno pregledali Sektorji območij DRSV in pripravili nabor ukrepov, ki bodo zagotovili največji učinek na poplavno varnost;*
* *Na tej osnovi se pripravi nabor projektov za celotno Slovenijo, ki morajo ustrezati sledečim kriterijem:*
  + ***se nahajajo ali imajo vpliv na območje pomembnega vpliva poplav (OPVP),***
  + ***se jih glede na obstoječe prostorske akte, da umestiti v prostor,***
  + ***bo gradbeno dovoljenje pridobljeno najkasneje do 30. 6. 2023.***
* *Pripravi se lista prioritetnih projektov na podlagi zgornjih kriterijev.*

*POZIV OBČINAM:*

* *DRSV bo k sodelovanju pozval občine, v območju katerih se nahajajo prioritetni projekti.*
* *Občine, ki bodo sprejele sodelovanje pri izvedbi protipoplavnih ukrepov, bodo z DRSV podpisale sporazum o izvedbi.*

Omenjeni opis je bil naveden tudi v opisu izvajanja in spremljanja NOO, z dne 13. 8. 2021, vendar iz dokumentacije ni bilo razvidno, da bi bil sprejet in podpisan.

Po pojasnilu koordinatorke DRSV, z dne 19. 5. 2023, *»je bilo 3. 8. 2021 na kolegiju državne sekretarke sprejeto, da je seznam ukrepov, ki jih vsebuje noveliran NZPO, osnova za pripravo seznama investicij v poplavno varnost na območju RS, ki se bodo izvajale v okviru NOO. Dogovorjeno je bilo, da Direkcija RS za vode preko svojih sektorjev območij strokovno pregleda seznam in določi nabor projektov (investicij) za NOO upoštevajoč kriterije:*

*- da je možna umestitev v prostor na podlagi že veljavnih prostorskih aktov občin ali države;*

*- da so investicije na območju pomembnega vpliva poplav OPVP oziroma imajo bistveni vpliv na OPVP,*

*- da so projekti dejansko izvedljivi in da lahko pridobimo gradbena dovoljenja (GD) do 30.6.2023,*

*- da projekt vključuje »nature based solution« ukrepe,*

*- da bodo lahko izvedeni v skladu z načelom, da se ne škoduje bistveno okoljskim ciljem Evropske unije.*

*7. 10. 2021 je bil nabor projektov, s strani DRSV (bivši direktor, koordinatorka DRSV) predstavljen DS MOP z ekipo. Po informaciji s strani bivšega direktorja DRSV je bil dne 4. 11. 2021 na kolegiju DS potrjen nabor ukrepov, ki se bodo izvajali v okviru NOO.« Po pojasnilu koordinatorke DRSV, z zapisniki kolegijev DS ne razpolaga.*

Iz določenih zapisnikov sestankov koordinacijske skupine (vodja DS, generalni direktorji direktoratov, vodja Sektorja za celovito presojo vplivov na okolje, direktorji DRSV, Agencije RS za okolje, Zavoda za varstvo narave), z dne 6. 10. 2021 in 20. 4. 2022, ki so bili pridobljeni iz dokumentarnega sistema (024-48/2022-2550), je razvidno, da so bile na koordinacijski skupini podane informacije v zvezi s pripravami in izvajanjem NOO (kakšne iz zapisnika 6. 10. 2021 ni razvidno) ter predlog, da se čim hitreje sprejmejo tudi notranja pravila NOO (20. 4. 2022). **Iz ostalih zapisnikov (mesec avgust 2021, oktober 2021, november 2021, april 2022), ni razvidno oziroma zapisano, da bi bilo to področje NOO predmet sestankov.**

**Slabost (ZP):**

Določena navodila in usmeritve (informacije) s strani ministrstva so bila dana na sestankih koordinacijske skupine pri DS, vendar iz pregledanih ključnih zapisnikov sestankov, le to ni bilo razvidno v celoti, prav tako tudi ne iz razpoložljive dokumentacije.

**Tveganje (ZP):**

Odsotnost formalno zapisanih usmeritev in navodil bi lahko vodilo v nepravilno in nesmotrno delovanje ministrstva.

**Sodilo 4:** Ukrep, nabor projektov se je izvedel na predpisan način

**Ugotovitev 4:** V NOO je navedeno, da je MOP skupaj z DRSV pripravil pregled potrebnih naložb v protipoplavne ukrepe po občinah za OPVP in da **naložbo predstavlja skupina projektov iz NZPO.** MOP (DzVI) je na podlagi NZPO SI, s sodelovanjem občin (na podlagi zaprosila) in sodelovanjem DRSV (SO) izoblikoval nabor gradbenih protipoplavnih ukrepov za NZPO S II.

Na kolegiju sektorjev območij DRSV 24. 8. 2021(zapisnik, z dne 25. 8. 2021) je bil predstavljen nivo upravljanja za izvajanje NOO, ki se prične s programsko skupino (direktor DRSV in koordinator NOO DRSV), na podlagi izvedenega poziva občinam (DzVI leta 2020), ki mu sledi izbor projektov (skupina MOP- DzVI, DS, DRSV - SO), vodja projekta SO. Pogoj je GD 2023, vključene morajo biti tudi t.i. »zelene rešitve izvedbe projektov, ki je bil naveden tudi v opisu, z dne 13. 8. 2021.

DzVI je z dopisom, dne 9. 12. 2020, »Prošnja za posredovanje informacij v zvezi z izvajanjem ali načrtovanjem gradbenih protipoplavnih ukrepov« vse slovenske občine, zaprosil za pregled priložene tabele gradbenih protipoplavnih ukrepov (207 projektov) in posodobitev z novimi aktualnimi informacijami ter za kratek opis in stanje izvedbe za svoje občinske gradbene ukrepe, v tabelo za vnos novih gradbenih protipoplavnih investicij, da jih bo lahko ustrezno vključil v načrt. V dopisu je navedeno: »Ministrstvo pripravlja posodobitev NPZO, ključnega dokumenta na področju načrtovanja gradbenih in ne gradbenih ukrepov. Ta dokument predstavlja in bo predstavljal osnovo za vključitev morebitnih protipoplavnih investicij v razne evropske (EU kohezijski sklad, Evropski sklad za regionalni razvoj, IB\*NTERREG programi, itd,) in slovenske finančne instrumente (Sklad za vode, Podnebni sklad, itd.), s katerim bo te investicije možno sofinancirati.«

V dokumentarnem sistemu so v zadevi št. 355-349/2020-2550 Evidenca gradbenih protipoplavnih ukrepov zavedeni odgovori s strani 68 občin.

Dne 24. 2. 2021 je bilo s strani DzVI (vodje Sektorja za upravljanje voda) posredovano elektronsko zaprosilo DRSV (vodjem SO), za sodelovanje glede evidence gradbenih protipoplavnih ukrepov v NZPO, ki je vključevala nabor preko 400 gradbenih protipoplavnih investicij (453 projektov) za pregled, komentarje, dopolnitve in predloge do roka 5. 3. 2021. V elektronskem sporočilu je navedeno, da je **novi NPZO** **ključni dokument protipoplavnega ukrepanja v Sloveniji in bo ključna osnova za črpanje EU kohezijskih in drugih (npr. RRF/NOO) sredstev v obdobju od leta 2021 dalje.**

S strani koordinatorke DRSV, je bilo v elektronskem sporočilu 2. 3. 2021 vodjem SO dano navodilo, da glede na dogovor na kolegiju, po pregledu evidence in pripombah, vodje SO tabelo razdelijo in pošljejo postavke v ločeni tabeli samo za območje posameznega sektorja. V zapisniku kolegija sektorjev območij DRSV, z dne 1. 3. 2021je navedeno: »*V poštev pridejo projekti, iz območja pomembnega vpliva poplav, z možnostjo realizacije najkasneje do 2026. Iz tabele vodje SO pripravijo predloge projektov, ki bodo primerni za financiranje iz NOO (zadrževalniki, celostno urejanje porečij…) in pošljite javni uslužbenki* (koordinatorki DRSV). *MOP- ovo tabelo ustrezno dopolnite ali združujte projekte v skupne projekte. Na podlagi preučitev možne izvedljivosti****,*** bo nato DRSV poslala poziv občinam.

13. 4. 2021 je bivši direktor DRSV vodjem SO po elektronski pošti posredoval Tabelo nabora možnih protipoplavnih ukrepov, s 470 projekti po posameznih SO, ki se bodo lahko financirali iz NOO**,** z nalogo pregledati tabelo in označiti tiste projekte, ki so po mnenju sektorjev območij prioritetni in bodo imeli največji učinek na poplavno varnost (čim več prebivalcev in premoženja)(slednje navedeno tudi v NOO).Tabele pošljite javni uslužbenki, ki jih bo s kompletirala.

Nabor gradbenih protipoplavnih ukrepov iz NZPO, v času nabora projektov še ni bil dokončen in formalno sprejet. Po pojasnilu vodje Sektorja za upravljanje voda, z dne 10. 5. 2023 *je bila tabela za NZPO v pregled in komentar posredovana na DRSV večkrat, postopek je trajal par mesecev, tabel je ogromno in tudi iteracij*  Z elektronskim sporočilom, z dne 14. 7. 2022 je bil s strani Vodje sektorja za upravljanje voda posredovan direktorju DRSV, koordinatorki DRSV in generalnemu direktorju DzVI, končni nabor gradbenih protipoplavnih projektov (419), ki bodo predmet NZPO SII, s pripisom, *da se je zadeva večkrat usklajevala z DRSV in občinami.*

Iz zapisnika kolegija sektorjev območij DRSV, z dne 4. 5. 2021 je razvidno, »*da je potrebno najkasneje do 18. 5. 2021**pripraviti opise projektov z osnovnimi podatki in ocenjeno vrednost projektov. Naknadno se bodo izvajali sestanki s konkretnimi občinami,«*

**Nabor projektov NOO**, kot je razvidno iz dokumentacije, **je** s strani SO DRSV **potekal** v času **od meseca marca do avgusta 2021, vzporedno s pripravo nabora gradbenih protipoplavnih ukrepov NZPO SII**, ki je bil sprejet šele 30. 3. 2023 in **deloma v času, ko še NOO ni bil sprejet** (28. 4. 2021) **in še ni bil odobren z izvedbenim sklepom** (12. 7. 2021). **Sam opis postopka nabora projektov NOO, s kriteriji je pripravil bivši direktor DRSV.**

Kot je razvidno iz dokumentacije so SO iz nabora gradbenih protipoplavnih ukrepov iz njihovega območja predvsem na podlagi kriterijev (projekt se nahaja na OPVP ali z vplivom na OPVP, veljavni prostorski akt – umestitev v prostor, izvedljivost projekta), podali nabor projektov za NOO, ki jih je koordinatorka DRSV združila v tabelo Skupnega nabora projektov NOO. *Po pojasnila koordinatorke DRSV, z dne 24. 5. 2023, se je tabela v nadaljevanju še dopolnjevala oziroma spreminjala, z vnosi stanja (datumi podpisa sporazumov).*

Dne 10. 8. 2021 je vodja SO Spodnja Sava zaprosila koordinatorko DRSV*, za pojasnilo glede kriterija v sklopu NOO – ukrep se nahaja ali ima vpliv na OPVP. Kako bo potrebno pojasniti vpliv na OPVP – računsko ali zgolj vsebinsko.* Odgovora ni bilo predloženega. Koordinatorka DRSV, je dne 24. 5. 2023 pojasnila, *»da odgovora nima oziroma ga ni posredovala. Pojasnila je tudi, da imajo vsi posegi v prispevnem območju vodotoka lahko vpliv dolvodno (pozitiven ali negativen). V procesu načrtovanja pa se lahko vplivi preverijo, izračunajo in dokažejo.«* Iz elektronskega sporočila vodje SO (18. 4. 2023) je razvidno, da o dokazovanju vpliva na OPVP niso bila podana nobena navodila niti odgovor, kako naj bi se to dokazovalo.

Tabela Skupnega nabora projektov NOO (15. 9. 2021), je bila s strani bivšega direktorja DRSV, 15. 9. 2021 po elektronski pošti posredovana vodjem SO v pregled in Vodji sektorja GJS in investicije (pregled objektov, ki bodo iz vodnega sklada prestavljeni v NOO), pri čemer je navedeno*: »Še zlasti preverite naslove projektov, občine, vodilne občine, ali se objekt nahaja na območju OPVP ali ima vpliv na OPVP, prostorski akt in vrednosti, preverite stolpec opombe. Gre za končni pregled tabele pred posredovanjem na MOP.«* Vodje SO so tabelo Skupnega nabora projektov potrdile pisno oziroma ustno. *Po pojasnilu koordinatorke DRSV 24. 5. 2023 je bila ta tabela predstavljena na MOP in se je v nadaljevanju še dopolnjevala in spreminjala.*

S strani centrale DRSV, so bile predložene različne verzije tabele, tabeli Skupnega nabora projektov NOO, z dne 15. 9. 2021 (52 projektov, 62 podprojektov), tabela, z dne 8. 11. 2021(v kateri je bil dodan projekt občine Logatec in določene opombe) (v nadaljnjem besedilu: tabela nabora projektov NOO) ter »NOO tabela 109 ukrepov (v nadaljnjem besedilu: tabela potencialnih projektov NOO), v kateri so bili navedeni datumi sklenitve sporazumov in razlogi za izločitev oziroma ne sklenitev sporazumov. Po pojasnilu koordinatorke DRSV, z dne 24. 5. 2023 *gre pri slednji, za osnovno tabelo, ki jo DRSV imel za vodenje stanja na projektih, popravke oziroma informacije.*

Kot je razvidno iz elektronskega sporočila koordinatorke DRSV vodjem SO, dne 8. 10. 2021, je bil dne **7. 10. 2021 sestanek pri državni sekretarki, *kjer je bil predstavljen nabor projektov*** *uvrščenih v NOO.* V sporočilu je bilo tudi navedeno: *»V nadaljevanju pričakujemo potrditev s strani MOP, potem pa se bomo dogovorili glede kontaktiranja z občinami.«*

Po pojasnilu koordinatorke na DRSV, z dne 19. 5. 2023, je bil **dne *4. 11. 2021 na kolegiju DS potrjen nabor ukrepov****, ki se bodo izvajali v okviru NOO,* **kar pa iz zapisnikov koordinacijske skupine ni razvidno.**

**Ugotovljeno je, da pri SO Drava in SO Srednja Sava, v nabor projektov NOO, niso bili vključeni vsi predlogi SO** (nista bila seznanjena, zakaj ne). Iz tabele potencialnih projektov NOO je razvidno, **da so bili v tabelo potencialnih projektov NOO naknadno dodani določeni projekti**, projektiobčin Vipava (SO Soča) in Kostanjevica na Krki (SO Spodnja Sava), za katere sta vodji SO pojasnili, da jih je dodalo vodstvo ter občina Logatec (dodana že v tabelo nabora projektov NOO, z dne 8. 11. 2021). Iz odgovora DRSV je razvidno, da gre pri slednjem za prenos projekta iz Sklada za vode.

**Slabost (P):**

V nabor projektov NOO, niso bili vključeni vsi predlogi SO Srednja Sava in Drava, o čemer vodjem SO, po pojasnilu ni bilo znano, zakaj ne. V tabelo potencialnih projektov NOO sta bila naknadno s strani takratnega vodstva dodani projekti občin Kostanjevica na Krki, Vipava in Logatec (prenos projekta iz Sklada za vode).

**Tveganje (P):**

Obstaja tveganje za nepravilno, ne transparentno pripravo nabora projektov NOO ter tveganje za neenakopravno obravnavo vseh projektov.

**Priporočilo (P):**

Priporočam, da DRSV ponovno pregleda projekte SO Srednja Sava in SO Drava, ki so bili predlagani s strani SO in niso bili vključeni v nabor projektov NOO.

V nadaljevanju so navedene podrobnejše ugotovitve pri posameznih SO.

### SO MURA

**Ugotovitev 5:** Iz predložene tabele SO (27 projektov) je razvidno, da je SO pri 6 projektih v tabeli označil NOO, 4 od predlaganih, so bili vključeni v tabelo nabora projektov NOO in v tabelo potencialnih projektov NOO, za katere je DRSV podpisal sporazume z štirimi občinami. S strani SO sta bila predlagana tudi projekta Reka Mura protipoplavna ureditev-desna stran relacija Razkrižje-Šafarsko in reka Ščavnica – protipoplavna ureditev (od mostu pri regionalni cesti na Razkrižju…) občine Razkrižje, ki pa nista bila navedena v tabeli nabora projektov NOO, po pojasnilu vodje SO sta bila združena v en projekt.

Kot peti projekt je bil v tabelo nabora projektov NOO uvrščen projekt Martjanski zadrževalnik (Sebeborci) (občine Moravske Toplice in Murska Sobota), pri katerem je bilo v sklopu nabora SO navedeno: reševanje v sklopu vzhodne obvoznice MOMS, projekt je bil naveden tudi v opisu projektov SO. V tabelo potencialnih projektov NOO je bil uvrščen projekt Dograditev in nad višanje VVN desni breg Mure (Bistrica) na območju Razkrižje, pri čemer je bilo navedeno, da se Martjanski zadrževalnik (Sebeborci) naknadno izloči (financira s projekti DRI) in nadomesti z navedenim ter sklene sporazum z občino Razkrižje, s katero je DRSV tudi podpisal sporazum.

Vodja SO je v elektronskem sporočilu 19. 5. 2023 pojasnil: *» Izbrali smo še suhi zadrževalnik Sebeborci, katerega smo naknadno izločili, ker se bo izvedel v okviru izgradnje vzhodne obvoznice v Murski Soboti.*

### SO DRAVA

**Ugotovitev 6:** Iz predložene tabele NZPO za SO (81 projektov) je razvidno, da je SO je označil 66 prioritetnih projektov, ki jih je združil v 15 projektov, pri čemer iz tabele niso razvidne utemeljitve, zakaj so bili predlagani projekti (kriteriji). Od vseh predlaganih projektov je bilo v tabelo nabora projektov NOO in tabelo potencialnih projektov NOO vključenih 32 projektov (nekateri od njih združeni, tudi spremenjeni nazivi), pri čemer **niso bili vključeni vsi označeni projekti iz predložene tabele SO**. DRSV je podpisal sporazume z 4 občinami za 20 projektov.

Pojasnilo vodje SO 23. 5. 2023: *»Zakaj vsi naši predlogi niso bili vključeni v NOO, mi ni znano.«*

### SO SAVINJA

**Ugotovitev 7:** Iz predložene tabele NZPO za SO (54 projektov), je razvidno, da je SO predlagal 17 projektov, ki so bili tabeli 8. 11. 2021 in v tabeli potencialnih projektov NOO združeni v šest projektov s podprojekti. Trije podprojekti občine Celje (3.6.6. in 3.6.7.) in občine Šentjur (3.4.3.), so bili kljub temu, da jih SO prvotno ni izbral (navedeni sicer v čistopisu prioritete SO), navedeni v tabeli nabora projektov NOO in tabeli potencialnih projektov NOO, pri čemer je iz slednje razvidno, da so bili izločeni, zaradi drugega vira financiranja in zaradi problematike uskladitev deležnikov. Sporazumi so bili podpisani za vseh 6 projektov z osmimi občinami (en sporazum je bil podpisan s tremi občinami).

### SO SPODNJA SAVA

**Ugotovitev 8:** Iz predložene tabele NZPO za SO (47 projektov) je razvidno, da je SO izbral 9 projektov, projekti so bili v tabeli nabora projektov NOO in v tabeli potencialnih projektov NOO združeni v 4 projekte. V opisu projektov, ki jih je SO posredoval na centralo DRSV sta navedena tudi dva podprojekta (4.4.1 in 4. 4. 2), za katera je SO označil, da ne gre za NOO projekt (HE Mokrice, s pripisom ni v domeni SO, temveč ministrstva), vključena sta bila tako v tabeli nabora projektov NOO in tabeli potencialnih projektov NOO. Pri projektih je bilo v tabeli potencialnih projektov NOO, navedeno, da bodo finančna sredstva zagotovljena iz drugih virov.

V tabeli nabora projektov NOO in tabeli potencialnih projektov NOO je bil vključen tudi projekt občine Radeče, ki ga ni bilo v naboru projektov, ki ga je pripravil SO in za katerega, kot je razvidno iz tabele potencialnih projektov NOO, občina ni pristopila k Sporazumu, ki ji je bil posredovan. V tabeli NPZO je bil sicer naveden projekt Ureditev erozijskih žarišč na povodju Sopote, ki ga SO ni uvrstil v nabor projektov NOO. Pojasnilo vodje SO 17. 5. 2023: *»Prvotno zamišljen projekt ni izpolnjeval pogojev. V procesu nastajanja tabele se je potrdila HH študija obstoječih razmer na območju OPVP Radeče (naročnik MOP), ki je izkazala poplavno ogroženost Radeč. Glede na izsledke te študije se je potem ukrep za zmanjšanje poplavne ogroženosti na območju OPVP Radeče uvrstil v tabelo. Smatralo se je, da bodo ukrepi hitro določeni, ker že obstaja hidravlični model, ter da bo moč izvesti projekt v tem časovnem obdobju.«*

**Projekt občine Kostanjevice na Krki, za katero je SO označil, da ne gre za NOO projekt je bil dodan v tabelo potencialnih projektov NOO.** Pojasnilo vodje SO, 17. 5. 2023: »***Ta ukrep ni bil nikoli posredovan s strani SO****.* ***Vsa komunikacija v zvezi s tem je potekala preko vodstva.*** *Strokovne podlage za zmanjševanje poplavne ogroženosti OPVP Kostanjevica so bile že izvedene v preteklosti in sicer v sklopu EU projekta Danube Floodplain. Idejna zasnova ukrepov je bila javno predstavljena prebivalcem 14. 10. 2021. Del prebivalcev se je preko civilne iniciative zoperstavil načrtovanju teh posegov. Predvidevam, da se je zaradi nasprotovanja dela prebivalcev, projekt črtal iz tabele, ker verjetno v tem časovnem okviru ne bi bil izvedljiv.«* V tabeli potencialnih projektov NOO je navedeno, da občina ni podpisala sporazuma – nestrinjanje prebivalcev.

Sporazumi so bili podpisani za vse predlagane projekte SO, pri čemer je bil sporazum z občino Krško razvezan.

### SO SREDNJA SAVA

**Ugotovitev 9:** Iz predložene tabele NZPO za SO (111 projektov), je razvidno, da je SO izbral 27 projektov, ki so bili v tabeli nabora projektov NOO in v tabeli potencialnih projektov NOO združeni v 12 projektov s podprojekti, pri čemer, kot je razvidno iz dokumentacije, **projekt 5.12** Zmanjševanje poplavne nevarnosti Logatca, Zadrževalnik na Črnem potoku, ki jebil predlagan s strani SO (čeprav ga ni bilo v opisu projektov SO), **ni bil naveden v tabeli nabora projektov NOO, 15. 9. 2021.** Projekt je bil uvrščen v tabelo nabora projektov NOO, 8. 11. 2021 in v tabelo potencialnih projektov NOO.

*Odgovor DRSV (vodje sektorja za GJS in investicije), z dne 22. 6. 2023:*

*»Projekt Zadrževalnik na Črnem potoku je bil prvenstveno uvrščen v Program Sklada za vode in se je kasneje po navodilu predstojnika uvrstil v NOO. Temeljna predpostavka za premeščanje projektov iz Sklada za vode v NOO je bila varčevanje sredstev v Skladu za vode, kar niti ni tako zelo slabo, če upoštevamo, da je Sklad za vode finančno preobremenjen in ne omogoča uvrščanje novih vsebin, nalog in ukrepov.«*

**Šest projektov, ki so bili predlagani v naboru projektov SO, ni bilo vključenih v nabor projektov NOO,** med podprojekte projekta 5.9 in 5.10. *Po pojasnilu vodje SO, z dne 22. 5. 2023 projekti niso bili izločeni na sektorju, zato o tem nič ne vemo.*

*Iz odgovora DRSV je razvidno, da so na podlagi sestanka*, *ki je bil izveden v avgustu 2021 bili kot potencialni projekti predlagani 4 projekti,* za katere niso bili sklenjeni sporazumi.

### SO ZGORNJA SAVA

**Ugotovitev 10:** Iz predložene tabele NOO SO (35 projektov), je razvidno, da je SO izbral 7 projektov, ki so bili v tabeli nabora projektov NOO in v tabeli potencialnih projektov NOO združeni v dva projekta,za katera je DRSV podpisal sporazuma z obema občinama, Škofja Loka in Železniki.

### SO SOČA

**Ugotovitev 11:** SO je iz tabele NZPO za SO (54 projektov) izbral 14 projektov, združenih v 9 projektov. V opisu projektov, ki jih je SO posredoval na centralo DRSV je navedenih sedem projektov. V tabeli nabora je SO sicer označil še dva projekta (občine Vipava, pri kateri so bili dodani še trije podprojekti in MO Nova Gorica - Liskur), ki pa v tabeli nabora projektov NOO nista bila navedena. Bila sta dodana v tabeli potencialnih projektov NOO in sicer Zadrževalnik in ureditve na vodotoku Liskur ter Ukrepi za zmanjševanje poplavne ogroženosti v občini Vipava.

Za projekt »Zadrževalnik in ureditve na vodotoku Liskur« je SO pojasnil(elektronsko sporočilo 16. 5. 2023)*, da se je vzporedno s pripravo ukrepov za NOO iskalo tudi rešitev za zmanjšanje poplavne ogroženosti naselja Rožna Dolina (v Mestni občini Nova Gorica) in naselja Šempeter pri Gorici (v občini Šempeter – Vrtojba). Potreba po izvedbi zadrževalnika na območju Liskurja se je izkazala naknadno tekom izdelave celovite hidrološko – hidravlične študije na porečju Vipave. Predvideni zadrževalnik na območju Liskurja ima preko vodotoka Vrtojbica neposreden vpliv na OPVP Nova Gorica in OPVP Vrtojba – Šempeter pri Gorici.«*

Pri Ukrepih za zmanjševanje poplavne ogroženosti v občini Vipava pa je bilo s strani SO dano pojasnilo: »*V prvotni nabor NOO projektov protipoplavni ukrepi na območju občine Vipava niso bili uvrščeni iz razloga, ker se tam že izvajata dva velika protipoplavna projekta (Bela – kohezija in Ureditev reke Vipave v Vipavi – vodni sklad), po naši oceni pa prostor več ne prenese.* ***Na pobudo in vztrajanje občine Vipava se je predmetni projekt v Vipavi uvrstil v nabor NOO neposredno preko vodstva DRSV.»***

Sporazumi so bili podpisani za vse projekte.

### SO JADRANSKE REKE Z MORJEM

**Ugotovitev 12:** Iz predložene tabele NZPO za SO (35 projektov) je razvidno, da je SO izbral 4 projekte, ki so bili navedeni tudi v tabeli nabora projektov in v tabeli potencialnih projektov NOO. Za vse 4 projekte je DRSV podpisal sporazume s tremi občinami, z Občino Koper za dva projekta.

## SPORAZUMI O SKUPNI IZVEDBI INVESTICIJE

**Sodilo 5:** Sporazumi z občinami so bili sklenjeni za vse potencialne projekte NOO.

**Ugotovitev 13:** V zapisniku kolegija SO DRSV 30. 11. 2021 je navedeno: *»Tabela nabora projektov je s strani MOP že verificirana* **(kar iz relevantnih zapisnikov koordinacijske skupine, ni bilo razvidno).**  *V nadaljevanju bodo potekali razgovori z občinami, ki jim bo sledilo pismo o nameri ter sklenitev sporazumov, v prvem kvartalu naslednjega leta. Čakamo še na pripravo pravnih podlag in smernic, s strani novo ustanovljenega organa na MF, Urada RS za okrevanje in odpornost, na ravni RS. Na sestanke z občinami bo vedno vabljen tudi vodja SO, glede na območje obravnavanega projekta. Prioritetno se bo obravnavalo projekte iz Sklada za vode in tiste občine, ki imajo v največjem delu pripravljeno projektno dokumentacijo.«*

11. 1. 2022 je bilo s strani koordinatorke DRSV vodjem SO posredovano elektronsko zaprosilo glede pobude in prioritete glede občin, ki so pripravljene takoj pristopiti k podpisu sporazuma in pripravi projektov (v nadaljnjem besedilu: zaprosilo), pri čemer kot je razvidno iz odgovorov SO, so bili odgovori SO v večji meri upoštevani.

Na SO Soča so bili podpisani sporazumi za vse projekte SO Soča. 12. 1. 2022 je vodja na zaprosilo sicer odgovoril: *»na območju SO Soča ni noben projekt NOO pripravljen do take faze, da bi bila občina pripravljena takoj pristopiti k podpisu sporazuma.«*

Vodja SO Drava je 12. 1. 2022 na zaprosilo odgovorila: *»V tem trenutku imamo skupaj s projektno pisarno informacije glede pripravljenosti za aktivno sodelovanje pri NOO le s strani občin Ruše, Slovenska Bistrica in Kidričevo.* *Do sedaj nam namreč ni bilo rečeno, da sami z občinami vodimo konkretnejše pogovore o tej temi, zato ne vem, kakšno je stališče pri ostalih občinah. Zelo dobro bi bilo čimprej vzpostaviti kontakt z Mestno občino Maribor, ki ima v naboru kar nekaj investicij. Vsekakor pa bi bilo nujno kontakt navezati vsaj še z občinami Dravograd, Slovenj Gradec in Mežico.«* Sporazumi so bili sklenjeni z Mestno občino Maribor, Dravograd, Ruše in Slovenska Bistrica. Za tri občine, katere je vodja predlagala kot potencialne, sporazumi niso bili sklenjeni. Pri projektih, za katere DRSV ni sklenil sporazumov, je bilo v tabeli potencialnih projektov NOO navedeno neizvedljivost in drugi vir financiranja.

Vodja SO Srednja Sava je na zaprosilo 13. 1. 2022 odgovoril: *»Navajam vam občine, ki so se že zanimale za izvedbo projektov: občina Vrhnika - povodje reke Bele na Vrhniki, občina Komenda - zadrževalnik na Tunjščici, občina Grosuplje - ureditev Grosupeljščice skozi naselje.*

**Sporazumi niso bili sklenjeni za noben projekt SO Srednja Sava, pri čemer je bilo v tabeli potencialnih projektov NOO, kot razlog za ne sklenitev sporazuma naveden le pri 7 projektih** (5.1, 5.2, 5.3, 5.8, 5.11 in 5.12) in sicer, so bili navedeni razlogi »izvaja DRSV« oziroma »investicija se izvaja iz vodnega sklada. Pri projektu 5.6 je bilo v opombah navedeno »zaradi kraškega terena izvedba ni možna.« S strani DRSV je bil posredovan odgovor.

*Odgovor DRSV, z dne 22. 6. 2023:*

*»Na SO Srednje Save se med potencialne projekte za financiranje iz NOO uvrščajo 3 projekti, ki jih izvaja DRSV in za katere sklenitev sporazumov ni potrebna, saj občina ne bo izvajala nobenih aktivnosti (Komenda, Logatec, Grosuplje)* (projekti 5.8, 5.11 in 5.12).

*Na podlagi sestanka* (elektronsko vabilo na sestanek z direktorjem na temo NOO, z dne 4. 8. 2021, 4 vodjem SO in vodji sektorja za GJS in investicije),  *ki je bil izveden v avgustu 2021 so bili kot potencialni projekti predlagani 4 projekti 5.9.1, 5.9.2*, *5.5 in 5.10. Vodja SO ni bil obveščen, zakaj sporazumi za navedene projekte niso bili sklenjeni. O razlogih ni bil seznanjen.*

*Na sestanku je bilo ugotovljeno, da se projekti pod tč. 5.1. do 5.3.* (*že vodijo oz. se bodo vodile v sklopu izvajanja DPN, zato se izvzamejo iz nabora projektov NOO. Prav tako se izvzameta projekta pod tč. 5.4. in 5.7, saj njihova izvedljivost ni možna v zahtevanih rokih (ni še projektne dokumentacije, ni zagotovljenih zemljišč, soglasij, dovoljenj ipd.). Za projekt pod tč. 5.6*  *je podana ugotovitev, da izvedba ni možna, saj gre za kraški svet in je predlagana rešitev strokovno neprimerna. Projekti 5.9.3, 5.9.4 in 5.9.5*, *so uvrščeni v Program Sklada za vode in se vodijo skupaj z občino v okviru Sklada za vode. Razlogi so bili podani ustno na sestanku.«*

Iz dokumentacije je razvidno, da je komuniciranje in sklepanje sporazumov potekalo preko vodstva DRSV. Po pojasnilu koordinatorke DRSV, z dne 19. 5. 2023 je »***o izboru občin, s katerimi se bodo izvedli sestanki nadalje odločil bivši direktor.*** *Po prejetih predlogih SO-jev v januarju 2022 je bivši direktor osebno vstopil v stik s posameznimi župani in jim na kratko predstavil pobudo DRSV in zamišljeni koncept ter jih povprašal, če so pripravljeni, da se dobijo na sestanku, kjer bi se predstavili vse podrobnosti v zvezi s podpisom sporazuma o sodelovanju. Od 13. 1. 2022, ko je bil prvi sestanek z Občino Slovenska Bistrica, so v mesecu januarju, februarju in začetku marca 2022 sledili sestanki na katerih je bil prisoten bivši direktor večji del tudi jaz in vodje sektorjev. Zapisnikov ni.«*

Iz predloženih elektronski sporočil (za izbrane vzorčne projekte) je razvidno, da so z občinami glede sklepanja sporazumov potekali sestanki. Iz pojasnil koordinatorke DRSV, z dne 19. 5. 2023 so sestanki z izbranimi občinami potekali 13. 1. 2022 (Slovenska Bistrica), 25. 1. 2022 (Tišina), 15. 2. 2022 (Šoštanj), 23. 2. 2022 (Novo mesto) in dne 25. 2. 2022 (Ajdovščina) Na sestankih so bili prisotni župani, podžupani, uslužbenci občine, direktor DRSV, koordinatorka NOO DRSV, na določenih sestankih tudi vodje SO.

**Slabost (P):**

Na SO Srednja Sava ni bilo sklenjenega nobenega sporazuma, predlagani so bili 4 potencialni projekti, pri čemer vodja SO ni bil seznanjen z razlogi. Razlogi za ne sklenitev sporazumov, niso navedeni pri vseh projektih v tabeli potencialnih projektov NOO, posredovani so bili naknadno. Prav tako tudi na SO Drava niso bili sklenjeni vsi sporazumi, sporazumi s 3 občinami, ki jih je kot potencialne predlagala vodja SO.

**Tveganje (P):**

Obstaja tveganje za nepravilnost in ne transparentnost pri (ne) sklepanju določenih sporazumov na SO Drava in SO Srednja Sava ter tveganje za neenakopravno obravnavo projektov.

**Priporočilo (P):**

Priporočam, da DRSV ponovno preveri projekte SO Srednja Sava in SO Drava, s katerimi niso bili sklenjeni sporazumi.

**Ugotovitev 14:** Iz razpoložljive dokumentacije je razvidno, da je bilo sklenjenih 32 sporazumov z 34 občinami, od tega je bil sporazum z Mestno občino Krško razvezan s sporazumom o razvezi, ki ga je Mestna občina Krško podpisala 5. 8. 2022.

**Sodilo 6:** Ustreznost določil sporazumov

**Ugotovitev 15:** V sporazumih o skupni izvedbi investicije (primeroma: občine Tišina, Slovenska Bistrica, Ajdovščina, Šoštanj in Mestna občina Novo mesto) je v 1. členu v uvodnih določbah med drugim navedeno:

* da investicija izpolnjuje kriterije:
* ukrepi se nahajajo ali imajo vpliv na območje pomembnega vpliva poplav (OVPV)
* ukrepi (investicija) so na podlagi obstoječih prostorskih aktov umeščeni v prostor
* da je investicija, ki je predmet tega sporazuma, uvrščena v Načrt za zmanjševanje poplavne ogroženosti (NZPO)
* da bodo pri načrtovanju in izvedbi investicije v največji možni meri upoštevana naravne rešitve in zelena infrastruktura.

Sporazum v 5. členu vsebuje izjavo občine in sicer:

»Druga pogodbena stranka izrecno izjavlja:

* da se ukrepi predmetne investicije nahajajo ali imajo vpliv na območje pomembnega vpliva poplav (OPVP),
* da so na osnovi obstoječih prostorskih aktov ukrepi iz prejšnje alineje umeščeni v prostor,
* da bo zagotovila projektno dokumentacijo (DGD) in pravnomočno gradbeno dovoljenje, ki bo glasilo na investitorja (DRSV), do dne 30. 6. 2023.

V kolikor občina ne zagotovi pravnomočnega gradbenega dovoljenja do 30. 6. 2023, DRSV v skladu s tretjim odstavkom 4. člena sporazuma odstopi od izvedbe predmeta sporazuma. V tem primeru občina ni upravičena do povrnitve stroškov priprave projektne dokumentacije.

V 4. členu financiranja predmeta sporazuma so navedeni stroški, ki jih bo DRSV krila in sicer stroške priprave oz. izdelave projektne dokumentacije, stroške izvedbe del in stroške storitev inženirja z nadzorom**.** V nadaljevanju je navedeno, da bo DRSV stroške krila na podlagi pogodbe o financiranju predmetne investicije, ki jo bosta sklenila občina in DRSV po izdaji pravnomočnega gradbenega dovoljenja.

Kot je razvidno iz določil sporazuma ta zavezuje občine k zagotovitvi projektne dokumentacije (DGD) in pravnomočnega dovoljenja, ki bo glasilo na investitorja (DRSV), do dne 30. 6. 2023. Gre za sporazume o skupni izvedbi investicije oziroma sodelovanje pri pripravi projektne dokumentacije, katere investitor je država, DRSV pa bodoči upravljalec.

Določilo, da je investicija, ki je predmet tega sporazuma, uvrščena v Načrt za zmanjševanje poplavne ogroženosti (NZPO), po pojasnilu koordinatorke DRSV 23. 5. 2023 *je mišljen prenovljeni NZPO SII* **ne drži povsem. NZPO SII je bil v času podpisovanja sporazumov v nastajanju in še ni bil formalno sprejet** *(30. 3. 2023).* Projekti pregledanih občin so bili formalno vključeni v NZPO SII, ki je bil sprejet 30. 3. 2023. V NZPO SI pa sta bila že vključena projekta občine Šoštanj Ureditev Polskave v Zgornji Polskavi in Ureditev Polskave – Lancova vas- Šikole.

*Po pojasnilu koordinatorke DRSV, z dne 24. 5. 2023 je obliko sporazuma pripravil bivši direktor DRSV.*

**Slabost (MP):**

Določilo sporazuma, da je investicija, ki je predmet tega sporazuma, uvrščena v NZPO ne drži povsem, saj je bil NZPO SII v času podpisovanja sporazumov v nastajanju in še ni bil formalno sprejet.

**Tveganje (MP):**

Obstaja tveganje za neustreznost in nejasnost določila.

## PREGLED IZBRANIH VZORČNIH PROJEKTOV

**Sodilo 7:** Izpolnjevanje kriterijev, navedenih v sklenjenih sporazumih o skupni izvedbi investicije

**Ugotovitev 16**: V sporazumih o skupni izvedbi investicije je navedeno, da investicija izpolnjuje kriterije:

* ukrepi se nahajajo ali imajo vpliv na območje pomembnega vpliva poplav (OVPV)
* ukrepi (investicija) so na podlagi obstoječih prostorskih aktov umeščeni v prostor

pri izjavi občine pa je navedeno, da bo občina zagotovila projektno dokumentacijo (DGD) in pravnomočno gradbeno dovoljenje, ki bo glasilo na investitorja (DRSV), do dne 30. 6. 2023 *(izvedljivost).*

Pri presojanju izpolnjevanja kriterijev navedenih v sklenjenih sporazumih so ugotovitve podane na podlagi javno dostopnih informacij (prostorski akti), opisov projektov, ki so jih posamezni SO posredovali na centralo DRSV ter pojasnil vodij SO. Zaradi časovne omejenosti pregleda, predmet pregleda niso bile vsebine strokovnih podlag (idejni projekt, HH študije.. ).

Vsi izbrani projekti imajo vpliv na OPVP, katerega vpliv so pojasnili vodje SO, prav tako tudi samo izvedljivost projektov. Pri vseh izbranih projektih so bile izdelane ali so bile v fazi izdelave strokovne podlage (idejni projekt, hidrološko-hidravlične presoje, analize, študije) Projekti izbranih občin so bili formalno vključeni v NZPO SII, ki je bil sprejet 30. 3. 2023.

Nameni naložb oziroma projektov so skladni z določili NOO, ki določa, da gre pri naložbah v zniževanje poplavne ogroženosti za vodnogospodarske ureditve in ureditev spremljajočih objektov v obliki suhih zadrževalnikov, regulacij pretokov, visokovodnih nasipov in zidov ter sonaravne ureditve strug.

Vso potrebno tehnično dokumentacijo za pridobitev gradbenega dovoljenja, na osnovi potrjene projektne naloge s strani DRSV, bodo občine izdelale na podlagi sklenjenega sporazuma o skupni izvedbi investicije. V sporazumih je navedeno, da bodo pri načrtovanju in izvedbi investicije v največji možni meri upoštevane naravne rešitve in zelena infrastruktura. **Šele v tej fazi bodo dejansko izbrani projekti, ki bodo financirani iz NOO in ki bodo morali izpolnjevati kriterije za potrditev posameznega projekta, ki so navedeni v NOO.**  Končni izbor projektov, ki se bodo financirali iz NOO še ni bil izveden.

Kriteriji za potrditev posameznega projekta bodo sledeči:

* projekt prispeva k zmanjševanju poplavne ogroženosti na opredeljenih OPVP v Sloveniji v skladu s členom 5(1) EU poplavne direktive (*na podlagi ocene poplavne ogroženosti države članice opredelijo tista območja, za katera država članica ugotovi, da obstaja možnost pomembne poplavne ogroženosti ali verjetnost, da bi se ta lahko pojavila*)
* pripravljenost projektne dokumentacije in potrebnih dovoljenj naložbe,
* projekt vključuje t.i. »nature based solution« ukrepe
* projekt je realno izvedljiv v opredeljenem časovnem obdobju (realnost izvedbe gleda na stopnjo pripravljenosti in izvedljivosti)
* finančna izvedljivost in ustreznost projekta,
* administrativna izvedljivost.

V nadaljevanju so predstavljeni pregledani vzorčni projekti:

**Občina Tišina – Dograditev in nad višanje VVN Krog – Petanjci (Porečje Mure: vpliv na OPVP Bistrica) - SO Mura**

**Ugotovitev 17:** Iz opisa projekta, 9. 9. 2021 je razvidno, da je pri projektu predvidena dograditev in nad višanje nasipov na območju dveh občin in sicer Mestna občina Murska Sobota in Tišina. Obe občini imata do sedaj sprejete občinske prostorske akte (Odlok o občinskem prostorskem načrtu občine Tišina (Uradni list RS št. 5/10 in 24/2017). Na obeh občinah je veljavna Uredba o državnem lokacijskem načrtu za sanacijo in izgradnjo visokovodnih nasipov ob reki Muri od Dokležovja do Kučnice (Uradni list RS, št. 73/2004 z dne 5. 7. 2004). Za predvideno gradnjo na območju ni izdelane projektne dokumentacije, razen sprejetega državnega lokacijskega načrta. Izdelan je bil tudi Idejni projekt »Rekonstrukcija v. v. v nasipu na levem bregu Mure (odsek Dokležovje-Petanci -Kučnica).

Iz pojasnil vodja SO (elektronsko sporočilo 19. 5. 2023 in 24. 5. 2023) je razvidno:  *»Občino Tišino smo predlagali zaradi interesa Občine, da se dokonča sanacija in nad višanje nasipov na njihovem območju. Mestna občina Murska Sobota nikoli ni izkazovala takšnega interesa po dokončanju projekta. Zato sem predlagal občino Tišina za nosilno občino projekta. Župan občine se je s tem strinjal in podpisal se je sporazum med občino in DRSV.*

*Če se na območju občine Tišina in MO Murska Sobota pride do prelivanja ali poškodbe VVN lahko voda v zaledju preko odprtin v avtocestnem nasipu pride do območja ob nasipih do območja OPVP Bistrica.*

*Izvedljivost projektov sem ocenil glede na moje izkušnje pri delo na ARSO in DRSV v zadnjih dvajsetih letih. Take projekte smo že izvajali, sicer v dosti manjšem obsegu ampak če potegnemo kumulativo smo nadvišali in sanirali že tudi približno 20 km visokovodnih nasipov. Pri projektu smo upoštevali, če obstajajo prostorske opredelitve projektov, če objekti že obstajajo v naravi.*

**Občina Slovenska Bistrica – Zmanjševanje poplavne ogroženosti na območju Slovenske Bistrice (Porečje Dravinje: vpliv na OPVP Poljčane in OPVP Slovenske Konjice) - SO Drava**

**Ugotovitev 18:** Projekt Zmanjševanje poplavne ogroženosti na območju Slovenske Bistrice vsebuje dva podprojekta, Zmanjševanje poplavne ogroženosti Zgornje in Spodnje Polskave ter Zmanjševanje poplavne ogroženosti naselja Slovenska Bistrica in PC Kolodvorska. Projekt je bil v nabor protipoplavnih gradbenih ukrepov predlagan tudi strani občine (odgovor 29. 1. 2021 na zaprosilo DzVI).

Za omenjeni projekt velja Odlok o spremembah in dopolnitvah dolgoročnega in srednjeročnega plana – prostorski del Občine Slovenska Bistrica, dopolnjen 2000 (Uradni list RS, št. 59/2003), kjer je navedeno da je območje občine ogroženo zaradi poplavnosti številnih hudourniških pritokov, predvsem na območju povodja reke Polskave in ob reki Dravinji. Dopolnitve so se nanašale tudi na obvezna izhodišča na področjih vodnega gospodarstva občine Slovenska Bistrica za pripravo dolgoročnih in srednjeročnih planov občine (zasnova regulacije odsekov vodotokov ter načela in usmeritve za urejanje in varovanje vodnega sistema).

Iz opisa projekta, ki je bil s strani SO posredovan na centralo DRSV, je razvidno, da sta bili do sedaj izdelani dokumentaciji: Izdelava hidrološko – hidravlične presoje in karte poplavne nevarnosti za določitev poplavnih območij vodotoka Ložnica in Polskava na območju naselja Spodnja Ložnica in Zgornja Polskava – I. del (Polskava) – ver 1\_1, št. proj. P191, INŠTITUT ZA VODARSTVO, d.o.o., Ljubljana, september 2013 (september 2020) ter Hidrološko - hidravlična analiza ter karte razredov poplavne nevarnosti reke Bistrice na območju občine Slovenska Bistrica – ver 1\_1, št. proj. P181, INŠTITUT ZA VODARSTVO, d.o.o., Ljubljana, april 2013 (september 2020).

Kot predlagani sklopi ukrepov so bili za podprojekt Zmanjševanje poplavne ogroženosti Zgornje in Spodnje Polskave navedeni: nova izvedba neustreznih mostov nad in pod avtocesto, rekonstrukcija stopnje nad regionalno cesto v Zgornji Polskavi, visokovodni nasipi pod naseljem Zgornje Polskave in skozi območje Spodnje Polskave z zagotavljanjem retenzijskih površin in izvedbo zadostnega števila prepustov pod avtocesto za odtok poplavnih tokov.

Pri podprojektu Zmanjševanje poplavne ogroženosti naselja Slovenska Bistrica in PC Kolodvorskapa so predvidene ureditve: Izvajanje del na obstoječi regulirani strugi v smislu rekonstrukcije in obnove pretočnega profila, ki bo prevajal pretoke s povratno dobo 100 let. Pod stopnjo v parku se predvidi visokovodni nasip desne brežine in dvig cestnega telesa nad koto 100-letnih voda. Na odseku nad regionalno cesto je potrebno rekonstruirati pretočni profil in izvesti nove ustrezne obrežne zidove. V širši okolici gasilskega doma je potrebno povečati pretočni profil z izvedbo visokovodnih nasipov obojestransko*.*

Glede izvedljivosti je vodja SO 18. 5. 2023 pojasnila*, je bila SO seznanjena, da je občina naročila in tudi že izdelala idejno zasnovo protipoplavnih ukrepov IZP, katere naročnik je bila Občina Slovenska Bistrica: Polskava: Ukrepi za izboljšanje poplavne varnosti in stabilnosti na območju občine Slovenska Bistrica, št. proj.20/22.NV, marec 2022, predtem pa je DRSV tudi potrdil poplavne karte.*

*»Izboljšanje poplavne varnosti na območju OPVP Poljčane in Slovenske Konjice, brez da bi negativno vplivali na poplavno varnost dolvodnih naselij ob Dravinji, je mogoče le ob izvedbi ustreznih ureditev na Polskavi na območju občin Slovenska Bistrica, Kidričevo in Videm. Je pa bila Slovenska Bistrica v času, ko so se določali OPVP-ji poplavno ogrožena, vendar nismo razpolagali niti z opozorilnimi niti s potrjenimi poplavnimi kartami. Občina Slovenska Bistrica ima večje število prebivalcev, je poplavno ogrožena, ima kar nekaj industrije in kulturnih spomenikov. Izpolnjuje vse kriterije, ki so potrebni, da se ji lahko podeli status OPVP. V ta nabor smo jo uvrstili zato, ker je po kriterijih morda celo bolj upravičena do statusa OPVP kot pa marsikatera druga občina, ki ta status že ima. Status OPVP si bo pridobila v novelaciji OPVP- jev v letošnjem letu. Ker Slovenska Bistrica sedaj zadošča kriterijem OPVP, smo jo kot takšno tudi obravnavali. Verjetno je smiselno dodati, da bi bila že takrat umeščena v OPVP ampak še ni bilo kart, ki bi to dokazovale«*

**Občina Ajdovščina - Protipoplavni ukrepi na reki Vipavi na območju obrtne cone Batuje (Porečje Vipave: vpliv na OPVP Renče, OPVP Miren) SO Soča**

**Ugotovitev 19:** Iz Opisa objektov SO (20. 8. 2021) je razvidno da je območje obrtne cone v Batujah poplavno ogroženo z visokimi vodami Vipave. Na območju se nahajajo številna podjetja in obrtniki, ki ob vsakem poplavnem dogodku utrpijo veliko materialno škodo. Za rešitev poplavne varnosti celotnega območja obrtne cone je predvidena izgradnja visokovodnih nasipov v kombinaciji s protipoplavnimi zidovi, s katerim se bo preprečilo razlivanje vode na območju obrtne cone. Izdelana je bila projektna dokumentacija za projekt »Jez na reki Vipavi v Batujah, program, št. dok: P.GO60/19, Hidrotehnik d .d. , oktober 2019.

Projekt Batuje je naveden v Občinskem prostorskem načrtu občine Ajdovščina (Uradni list RS, 5/2022), pri čemer je navedeno da je potrebno za zmanjševanje poplavne ogroženosti izdelati hidrološko – hidravlično študijo, iz katere bodo razvidni omilitveni ukrepi.

Po pojasnilu SO Soča, dne 15. 5. 2023, 17. 5. 2023 in 12. 6. 2023 *»Obravnavano območje obrtne cone Batuje sicer ni OPVP, ima pa izrazito velik škodni potencial (industrijska cona)  v primeru pojava poplav, kar je ključna lastnost vseh območij OPVP. Na območju obrtne cone Batuje je v strugi Vipave jez, celovita obnova jezu je bila izvedena leta 2022 (izvedena sanacija konstrukcije jezu in podslapja, zgrajen prehod za vodne organizme,...). Smiselno nadaljevanje je izvedba predvidenih protipoplavnih ukrepov obrtne cone Batuje, s katerimi celovito uredimo poplavno problematiko na obravnavanem območju. Ukrep Batuje ima tudi pozitiven vpliv na dolvodni OPVP Renče.«*

*V sklopu projekta izvedbe sanacije jezu na območju obrtne cone Batuje, ki je bila izvedena leta 2022, je bilo pridobljeno tudi dovoljenje za poseg v naravo (Zavod RS za varstvo narave* ) *in pozitivno mnenje Zavoda za ribištvo Slovenije.*  *Na navedeno smo se oprli pri naši oceni izvedljivosti protipoplavnih ukrepov predvsem z vidika ZRSVN in ZZRS, ki sta ključna deležnika/nosilca urejanja prostora pri izvajanju ukrepov na območjih voda. Izvedba vseh protipoplavnih ukrepov na območju obrtne cone Batuje je v interesu vseh lastnikov zemljišč in nepremičnin znotraj obravnavane obrtne cone ter lokalne skupnosti.«*

**Občina Šoštanj – Izvedba protipoplavnih ukrepov na sotočju Bečovnice in Klančnice (Porečje Savinje - vpliv na OPVP Žalec, OPVP Celje, OPVP Velenje) SO Savinja**

**Ugotovitev 20:** Iz opisa vsebine ukrepov na področju SO (Avgust 2021) je razvidno, da gre pri projektu za širšo zasnovo za zagotavljanje protipoplavnih ukrepov na območju občine Šoštanj, v delu gre predvsem za zadrževanje visokih voda na območju in ureditev strug Bečovnice in Klančnice. Zadrževalnik na Klančnici zajema izvedbo visokovodnega zadrževalnika na Klančnici, predvidena lokacija zadrževalnika je Sotočjem z Bečovnico ter da je v izdelavi IDZ, ki jo pripravlja Eho projekt d.o.o .

Za projekt občine Šoštanj je bil sprejet Občinski prostorski načrt občine Šoštanj, 18. 11. 2015, v katerem so med omilitvenimi ukrepi za zagotavljanje protipoplavne zaščite navedeni omilitveni ukrepi za območje vodotokov Paka, Florjanščica, Toplica, Klančnica (Bečovnica) in Velunja. Z njimi se bo zagotovila poplavna varnost obstoječih objektov, nekatere infrastrukture ter določenim območij kot potencialnih površin za gradnjo.

Projekt je bil v nabor protipoplavnih gradbenih ukrepov predlagan tudi strani občine (odgovor 24. 12. 2020 na zaprosilo DzVI.), in sicer Izgradnja visokovodnega zadrževalnika na Klančnici.

Vodja SO Savinje je dne 9. 5. 2023 pojasnila: *»Ocenili smo, da gre za  zadrževalnik visokih vod, ki bi lahko pozitivno vplival dolvodno na visoke vode Pake in poplavno varnost Šoštanja. Šoštanj sicer ni vključen med  OPVP, medtem ko je gorvodno ob Paki, neposredno nad Šoštanjem, območje Velenja vključeno v OPVP, kljub temu, da je v Šoštanju pomembna ne le infrastruktura in stanovanjska ter v skladu s kulturnimi smernicami zavarovana poselitev, ampak tudi ključna energetska industrija. Glede na to, da ima območje Šoštanja s pomembno energetsko infrastrukturo in kulturno vrednostjo objektov vse karakteristike, da se določi kot OPVP in glede na to, da se določitev teh območij dopolnjuje periodično, smo se odločili za vključitev projekta v NOO. Nadalje gre za potencialni dolvodni vpliv na Pako, ki je vodotok 1. reda in  pomemben pritok Savinje, ki pa dolvodno vpliva na že definiran OPVP Žalec in OPVP Celje.*

*Pred kakršnokoli dokončno odločitvijo za financiranje iz Načrta za okrevanje in odpornost, je še vedno izdelava vseh hidrološko hidravličnih študij in projekta, ki bo moral biti utemeljen na  noveliranih (za odpornost na podnebne spremembe) hidroloških izhodiščih in če bi te analize pokazale, da izvedba predmetnega zadrževalnika ne bo prinesla izboljšanja in pozitivnega vpliva, se ga še vedno lahko odloži za izvedbo v drugih investicijskih programih.*

*Območje naselja Šoštanj sicer ni uvrščeno med Območja pomembnega vpliva poplav (OPVP). Iz karte razredov poplavne nevarnosti za sedanje stanje, brez upoštevanja podnebnih spremembe je jasno, da je območje poplavno ogroženo in sicer tudi na srednjem razredu poplavne nevarnosti, kar pomeni, poenostavljeno do globine poplav 1,50 m. Severno vzhodno je vodotok Klančnica in lokacija predvidenega zadrževalnika. Jugozahodno je naselje in pomembna  infrastruktura.*

*Občina Šoštanj ima za izvedbo tega zadrževalnika že pripravljen seznam tangiranih zemljišč, da gre lokacijsko za zemljišča, na kateri se bo izvajal ukrep,  za kmetijska zemljišča, ki so že zdaj pogosto poplavljena in da ni pričakovati težav pri pridobivanju zemljišč in posledično gradbenega dovoljenja.«*

**Mestna občina Novo mesto – Ukrepi za zmanjševanje poplavne ogroženosti Brusnic na povodju Rateškega potoka (Porečje Krke - OPVP Kostanjevica na Krka) - SO Spodnja Sava**

**Ugotovitev 21:** Projekt je umeščen v prostor z Odlokom o občinskem prostorskem načrtu Mestne občine Novo mesto (Dolenjski uradni list št. 24/22 – uradno prečiščeno besedilo), v okviru katerega je izvedba ukrepov za zmanjšanje poplavne ogroženosti Brusnic na povodju Rateškega in Vrtaškega potoka predvidena v treh enotah urejanja prostora (oznake enot OPR\_17/18, OPR\_17/20 in OPR\_17/20) na površinah stavbnega zemljišča z namensko rabo VI - območja vodne infrastrukture, kjer je navedeno, da se za zmanjšanje poplavne ogroženosti Brusnic na Vrtaškem in Šumečem potoku uredi suhi zadrževalnik.

Iz opisa projekta (posredovan na centralo DRSV 10. 9. 2021), je razvidno, da se je v sklopu umeščanja novih objektov v naselju Brusnice izvedla HH študija za območje posega, v kateri je bila izkazana poplavna ogroženost večjega dela naselja Brusnic, vključno z osnovno šolo. V preteklosti je bil sicer že izdelan idejni projekt, ki je za zmanjšanje poplavne ogroženosti naselja predvidel izgradnjo zadrževalnikov visokih vod in ureditev Vrtaškega, Šumečega potoka ter Brusničice. Z izgradnjo ukrepov bo zmanjšana poplavna ogroženost Brusnic, vključno z osnovno šolo.

Mestna občina je tudi naročila izdelavo strokovnih podlag – HH študije Hidrološke osnove za zadrževalnike na porečju Rateškega potoka (št. načrta 2/2021-HŠ; HEK, Doroteja Starec s.p. Ljubljana, november 2021). Izdelana sta bila tudi elaborata Hidravlična presoja poplavne ogroženosti v območju naselja Velike Brusnice za potrebe SD OPN- dopolnitev - oktober 2020 in Zboljšanje poplavne varnosti v naselju velike Brusnice (2021).

Po pojasnilu vodje SO, z dne 17. 5. 2023 in 23. 5. 2023 je *s strokovnega vidika dejstvo, da se z zadrževanjem visokovodnega vala (izgradnja visokovodnega zadrževalnika), zmanjšajo pretoki, kar ima pozitiven vpliv dolvodno. Dejanski vpliv lahko ovrednoti le projektant glede na načrtovane posege.  Zaradi interesa lokalne skupnosti (KS), sodelovanja z MO Novo mesto, možnosti koriščenje materiala iz viškov pri gradnji 3. razvojne osi je bil podpisan sporazum. V okviru izdelave HH študije so se poleg obravnave obstoječega stanja, projektirali tudi ukrepi zmanjševanje poplavne ogroženosti, izvedli so se tudi sestanki s soglasodajalci pred končanjem študije zaradi usklajevanja ukrepov ter potrebnih omilitvenih ali izravnalnih ukrepov za naravo.*

# PREJEMNIKI POROČILA NOTRANJE REVIZIJSKEGA PREGLEDA

Prejemniki poročila so:

* + Uroš Brežan, minister, [uros.brezan@gov.si](mailto:uros.brezan@gov.si),
  + mag. Matej Skočir, državni sekretar, [matej.skočir@gov.si](mailto:matej.skočir@gov.si)
  + Maja Kostanjšek, vodja kabineta ministra, [maja.kostanjsek@gov.si](mailto:maja.kostanjsek@gov.si)
  + Vesna Ugrinovski, v.d. generalnega direktorja DzV, [vesna.ugrinovski@gov.si](mailto:vesna.ugrinovski@gov.si),
  + mag. Neža Kodre, direktorica DRSV, [neza.kodre@gov.si](mailto:neza.kodre@gov.si).

Mira Vaupot

vodja Službe za notranjo revizije

Priloga 1:

Pravne podlage

* Direktiva 2007/60/ES Evropskega parlamenta in sveta, z dne 23. oktobra 2007 o oceni in obvladovanju poplavne ogroženosti (Uradni list Evropske unije L288/27),
* Načrt za okrevanje in odpornost, junij 2021,
* Izvedben sklep Sveta o odobritvi ocene načrta za okrevanje in odpornost, 20. 7. 2021,
* Priloga k predlogu izvedbenega sklepa Sveta o odobritvi ocene načrta za okrevanje in odpornost za Slovenijo, z dne 20. julija 2021,
* Uredba o izvajanju Uredbe (EU) o Mehanizmu za okrevanje in odpornost (Uradni list RS, št. 167/21),
* Uredba o vsebini in načinu priprave podrobnejšega načrta zmanjševanje poplavne ogroženosti pred poplavami (Uradni list RS, št. 7/10),
* Uredba o pogojih in omejitvah za izvajanje dejavnosti in posegov v prostor na območjih ogroženih zaradi poplav in z njimi povezane erozije celinskih voda in morja (Uradni list RS, št. 89/08 in 49/20),
* Uredba o upravnem poslovanju (Uradni list RS, št.9/18, 14/20, 167/20, 172/21, 68/22, 89/22 in 135/22),
* Smernice za določitev načina izvajanja mehanizma za okrevanje in odpornost (Ministrstvo za finance, št. 546-36/2022-1621/21, z dne 14. 4. 2022),
* Priročnik o načinu izvajanja Mehanizma za okrevanje in odpornost (Urad RS za okrevanje in odpornost, april 2022, avgust 2022),
* Načrt zmanjševanja poplavne ogroženosti 2017-2021, 27. 7. 2017,
* Načrt zmanjševanja poplavne ogroženosti 2023-2027, 30. 3. 2023,
* Sklep Vlade Republike Slovenije, št. 41000-12/2022/7, z dne 19. 10. 2022,
* Akta o notranji organizaciji in sistemizaciji delovnih mest v Ministrstvu za naravne vire in prostor, št. 1000-4/2023-255/1, z dne 6. 3. 2023,
* Sklep o organiziranju nosilnega organa, izvajalca ukrepov in končnega prejemnika ter imenovanju odgovornih oseb in namestnikov za izvajanje Mehanizma za okrevanje in odpornost, na Ministrstvu za okolje in prostor, z dne 31. 5. 2022,
* Sklep o organiziranju nosilnega organa, izvajalca ukrepov in končnega prejemnika ter imenovanju odgovornih oseb in namestnikov za izvajanje Mehanizma za okrevanje in odpornost, na Ministrstvu za okolje in prostor, z dne 7. 12. 2022.